Constitution and Bylaw – CHIN CHRISTIAN CHURCH\nLocation 201 E Epler Ave. Indianapolis, IN 46227 Phone (317)388-5270 E-mail cccindy.net@gmail.com\n"A hmun zungzalmi thil pathum an um, cu hna cu zumhnak le ruahchannak le dawtnak an si, cu hna lak i a ngan bik cu dawtnak a si." – 1 Korin 13:13\nThis week worship program\nNunphung le Zatlang\nCCC Phunghram le Bylaws\nChin Baptist Churches of USA\nCONSTITUTION (HRUAINING PHUNGHRAM)\nDAL 1 NAK MIN LE UMNAK HMUN\n1:1 Hi Khrihfabu a min cu Chin Christian Church (CCC) ti a si lai.\n1:2 Hi Khrihfabu cu Indianapolis, Indiana State, USA ah a um mi a si lai.\nDAL 2 NAK TINHMI\n2:1 Zesuh Khrih ah pumkhat kan si.\n2:2 Zesuh Khrih a khamhnak thawng tta karhter.\n2:3 Khrihfabu chung ah taksa, thinlung le thlarau lei tthan cho ter.\n2:4 Khrihfabu chungtel chiatnak le tthatnak ah I zohkhenh.\n2:5 Kan Chin miphun Nunphung, Ca, Holh, Bia le Hla kilven le tthan cho ter.\nDAL 3 NAK ZUMHNING/POMNING\n3:1 Thum komh Pathian (Trinity – Pa, Fapa, Thiangthlarau) a zum/pom mi.\n3:2 Bible cu Pathian thawchuah hnawh mi a si tiah a zum/pom mi.\n3:3 Tipil innnak a zum/pom mi.\n3:4 Bawipa zanriah a zum/pom mi.\n3:5 Zumtu vialte tlangbawi sinak a zum/pom mi.\n3:6 Khrihfabu kip he rianttuan ttinak (Ecumenism) a pom mi.\nDAL 4 NAK CHUNGTEL SINAK LE DONGHTERNAK\n4:1 Khrihfabu Hruainak phunghram (Constitution), zulhphung (Bylaws) le zumhning a pom mi a si lai.\n4:2 Chungtel a sinak cu ca in a langh ter lai.\n4:3 Thihnak ruang siseh, bu dang le hmundang I tthial tikah chawva in le mipum in siseh a langhter lo ah cun chungtel sinak in donghter a si lai.\nDAL 5 NAK HRUAINAK LE RIAN TTUANNAK\n5:1 Khrihfabu hruai ning le rianttuan ning cang cu a tang lei a dot dot bantuk in a si lai.\nGeneral Assembly (G.A)\nExecutive Committee (E.C)\nDeacons Committee (D.C)\nOfficer Council (O.C)\n5:2 Khrihfabu rianttuannak i a sang bik nawl ngei tu cu General Assembly (Bupi) a si lai.\nDAL 6 NAK THIMNAK LE RIAN TTUAN CAAN\n6:1 General Assembly Meeting (Bupi Meeting) cu kum khat ah voi khat kum dongh lai fatin tuah a si lai.\n6:2 Hruaitu upa thimnak cu kum hnih dan ah tuah a si lai.\n6:3 Executive Committee (E.C) Meeting cu thla li ah voi khat tuah a si lai.\n6:4 Deacons Committee (D.C) Meeting cu thla hnih ah voi khat tuah a si lai.\n6:5 Officer Council (O.C) Meeting cu a herh ning in tuah a si lai.\n6:6 Committee pawl\nCommittee pawl cu Nubu, Mino, Sunday School, Pulpit, Building, Nunphung/Zatlang, Music, Thilri (Property) an si hna lai I a herh ning in an I tong lai I an duh herhmi cu Executive Committee (E.C) ah an chuah pi hna lai.\nMeeting tuah poh ah chungtel member hnar cheu in a cung lei an kai\nlawng ah tuah khawh a si lai. Meeting tuah awk ah quorum tlin lo ah cun\na voi hnihnak meeting auh tthan a si lai. A voi hnihnak cu a chuak zat\npoh in tuah I bia khiah khawh a si cang lai.\nDAL 7 NAK KHRIHFABU PHAISA HMUHNAK\n7:1 Khrihfabu phaiza hmuhnak cu a tang lei bantuk in a si lai.\nCheu hra cheu khat\nPumpak, Chungkhar, Bu dang pa khat khat nih lung tho te in pek mi\n7:2 Kum fatin Budget cu Executive Committee (E.C) nih a ceih lai I General Assembly (Bupi) nih a feh ter lai.\nDAL 8 NAK KHRIHFABU PHAISA LUHCHUAHNAK\n8:1 Khrihfabu min in ngunkeng (Treasurer) le Ngunkeng bawmtu (Assistan Treasurer) nih Bank Account an tuah lai.\n8:2 Khrihfabu cu US cozah sinah Non-profit Organization diarhmun in register a tuah lai.\nDAL 9 NAK PEH TLAIHNAK\n9:1 Zumhnak aa khat mi Khrihfabu dang dang he peh tlaih khawh a si lai.\n9:2 Mission riantuannak in siseh Khrihfabu le Lai miphun tthanchonak ah tinh mi a khat I rianttuan tti a duh mi bu an um ah cun Executive Committee (E.C) hna tlaknak in peh tlaih khawh a si lai.\nDAL 10 NAK PHUNGHRAM KILVENNAK LE REMH TTHANNAK\n10:1 General Assembly (Bupi) Meeting a kai mi chung in hnarcheunak tam hnatlaknak lawng ah phunghram remh khawh le hrawh khawh a si lai.\n10:2 Khrihfabu chung in chungtel pakhat nih phunghram thlen, remh le hrawh a herh tiah a ruah ah cun a ruahnak cu ca in a tial lai I Executive Committee (E.C) ah a chuah pi lai. E.C nih hna a tlak pi ah cun General Assembly (Bupi) ah a chuah pi tthan lai.\n10:3 Bylaws he a pehtlaih in remhawk, chap awk le hrawh a duh mi an um ah cun Executive Committee (E.C) hna tlaknak in feh ter a si lai.\nBYLAW (ZULH PHUNG)\nChin Christian Church zulh phung (Bylaw) cu Chin Christian Church chungtel (member) dihlak nih zulh awk a si lai.\nKhrihfabu chungtel chung ah\nKhrihfa bu hruaitu upa\nMipi chungtel tiah tthen an si.\nPastor (Tukhal) cu chungtel lak ah lutlai nawl ngei a si lai.\nTukhal chung ah Pastor ke Khrihfa upa (Deacons) tiah tthen an si lai I zumh awk tlak mi le bochan awk tlak mi an si lai.\nKhrihfabu Hruitu upa\nCommittee cio I an hruaitu upa pawl an si lai. Nubu chung ah nubu hruaitu, Mino chung ah mino hruaitu, Sunday School chung ah Sunday School hruaitu….tibantuk in a herh ning in tuah mi Committee cio chung in hruai tu upa pawl an si. (Constitution – phunghram Dal 6:6 ah zoh)\nKhrihfabu chung ah ca in a min a tel mi poh an si lai.\nTipil ing cia chungtel le tipi ing rih lo chungtel tiah an si lai.\nLutlai I thim mi tukhal hna nawl ngeihnak le riantuannak\nPastor kawl ning phungphai\nChin Christian Church Pastor cu a tang lei bantuk a si lai.\nChin miphun a si lai.\nMin chiatnak a ngei lo mi a si lai.\nGeneral Assembly (Bupi Meeting) hnatlaknak in thim a si lai.\nMirang holh le mirang ca a thiam mi a si lai.\nKhrihfabu nih a ngeih mi phung hram a zul duh mi a si lai.\nCCC Pastor cu CCC nih a ngeih mi asi lai.\nPastor Zulh Phung\nKhrihfabu chung riantuannak ah siseh, Khrihfabu leng riantuannak ah siseh Khrihfabu hnatlak pi nak a si lo ah ka kiat, nawlngei, lutlai Khrihfa upa hnatlak pinak um lo in zei hmanh a tuah lai lo.\nKhrihfabu nih a pek mi thla hlawh a lung a tlin ko ah cun phaisa hmuhnak rian dang zei hmanh a ttuan lai lo.\nPastor cu meeting poh ah ruahnak cheu tu lawng a si lai. Khrihfabu chung riantuannak ah siseh, bu te rian ttuannak ah siseh (direct) deng teo in a thlak lai lo.\nRian phuah a duh ah cun thla a hlan khan in Officer Council (O.C) sin ah ca in a langh ter lai.\n(II Tim 3:17 – Cucaah cun Pathian riantuantu a simi cu zeizong zeizong ah tlamtlingmi a si awk le thil ttha phun zakip tuah khawh awkah thilthuam tling tein a ngeimi a si awk a si).\nKhrihfabu chungtel zapi thinlung, thlarau ti rawl zoh khenhnak caah siseh, zumnak tthanchonak caah siseh, Khrihfabu chung dawtnak rualremnak caah a lu bik asi lai.\nBiak inn ah siseh, hmun dangdang pumhnak cawn piaknak ah siseh, phunchimnak cu Pastor lam hruainak in a si lai. Thlarau lei riantuannak ah ttuanvo a ngei bik tu a si lai.\nKhrihfabu chung tthitum kutsihnak ah siseh, ngeihchiatnak hmun mithi vuinak ah siseh Pastor le Khrihfa upa hna tlaknak in a si lai.\nKhrihfabu leng ah Khrihfabu he a pehtlai in meeting tuah le khuakhan nak ah a tel le a um ve ah cun an khuakhannak le biakhiahnak kha Executive Committee (E.C) sin ah a pek lai. Asi lo ah copy a chuah pi lai.\nExecutive Committee (E.C) nih hnatlak pi nak a ngeih ah cun kum hnih (2) tiang a peh lai. Kum hnih a tlin in General Assembly (Bupi) nih a kong an ceih tthan lai.\nKhrihfa upa rian (Deacon Committee, D.C)\n(Lamkaltu 20:28 – Nanmah lila kha I veng u law nan zohkhenh awk ah thiang thlarau nih an pek mi hna turun kha ttha te in va zohkhenh hna uh. Pathian nih amah fapa thihnak thawng in a mah taah an ser mi Khrihfabu tukhal kha si ko uh)\nKhrihfa upa pawl cu Pastor le Khirfabu chung committee dang dang hna he neih te in rian an ttuan lai I bawmh an herh nak poh ah an si khawh chung in an tel pi lai.\nPastor a um lo chung poh Khrihfabu chung ah a herh mi vialte cu ttuan vo la tu an si lai\nCommittee dang dang ah zohkhenh tu an si lai.\nA herh ning in committee an ser khawh lai. Pumhnak kip ah an cawl cang lai.\nKhrihfa upa chung in thim chin mi upa an um lai i a tang lei bantuk an si lai.\nThim chin mi upa paruk (6) hna cu Officer Council (O.C) kakiak tiah auh an si lai.\nSecretary Assistant Secretary\nTreasurer Assistant Treasurer tiah thim an si lai.\nKhrihfa upa cu General Assembly (Bupi) nih a thim lai.\n: 1 Chairman (Lutlai)\nKhrihfabu cung rianttuannak le chiatthatnak ah hruai tu le a lu bik a si lai.\nMeeting tuah hlan ah a herh mi agenda a ruat tu le a khawm tu a si lai.\nHruaimi le hruatu karlak ah siseh, hruaimi le Pastor karlak ah siseh, Pastor le hruaitu karlak ah siseh Khrihfabu ngandamnak le rianttuannak ah tluang le ttha ten a kal khawhnak hnga lam kal tu a si lai.\nA herh tik ah Officer Council (O.C) hnathlk pinak in lakhruak meeting cu a auh lai.\nExecutive Committee (E.C) nih hna a tlak pi ah cun kum hnih tiang peh in a ttuan lai. Kum hnih a tlin hnu ah mipi nih a thar in a thim tthan lai.\nChairman cu General Assembly (Bupi) nih a thim lai.\n6:2 – Vice Chairman\nChairman a um lo poh ah siseh, Chairman nih ttuanvo a pek ah siseh, Khrihfabu chung ah chairman aiawh in nawl ngeihnak a ngei lai.\n6:3 – Secretary (Chungtuan)\nKhrihfabu chung riantuannak ah biapi bik pahnihnak a si lai.\nKhrihfabu chung riantuannak le thil ngeih mi vialte cazin ttha ten a chiah dih lai.\nMeeting tuah mi biachan mi vialte tthaten in cauk ah a khumh dih lai.\nBia khiah cang mi vialte kha upa pawl a phawt dih hna lai.\nMipi sin ah thawngthanh awk a herh ning in a theih ter hna lai.\nMeeting I chuahpi ding agenda cu Officer Council (O.C) nih an ni ceih hnu ah ca he ttha ten a ttial lai I meeting sawmnak a tuah lai.\nMeeting tuah hlan ah a dih cia mi biachahnak chung in tuah cang mi le tuah hrih lo mi rian ttha ten a langh ter hmasa lai.\nKhrihfabu chung tel cazin ttha ten a chiah lai I Khrihfabu chung (Committee) dangdang pawl nih an bia khiah mi le report poh a mah sin ah recod a tuah dih lai.\nExecutive Committee (E.C) nih hna a tlak pi ah cun kum hnih tiang peh in a ttuan lai.\nSecretary (chungtuan) cu thimthar mi Khrihfa upa D.C nih a thim lai.\n6:4 – Treasurer (Ngunkeng) le Assistant Treasuerer (Ngunkeng a bawmtu)\nKhrihfabu pi caah an thawh mi thawh hlawm, cheu hra cheu khat le a dangdang phaisa poh poh cu ngunkeng le a bawmtu nih a tleih lai.\nAn pahnih min in bank account an tuah lai. Phaisa a lut lei he a chuak lei he a pahnih in an theih lai.\nThla li dan E.C meeting ah phaisa chuah luhnak financial report cu ca in an tuah lai.\nNawl ngeitu (ka kiak) upa nih bia khiahnak an tuah dih hnu le chairman min tthut a um lawng ah phaisa chuah piak a si lai.\nTangka luh chuahnak voucher/receipt ttha te in an fim lai.\nAuditor nih tangka cazin a zoh dih hnu ah cazin thar lengmang in a tuah lai. A hlun le a thar a fonh lai lo.\nAuditor nih tangka cazin a zoh dihnak ni le thla he fiang te in a min a thut ter lai.\nTreasurer le Assistant Treasurer cu thimthar mi D.C nih a thim lai.\n6:5 – Auditor\nKhrihfa upa nih chungtel member chung in pahnih (2) an thim lai.\nKhrihfa bupi he a pehtlaih mi thangkaa pohpoh thla li (4) dan ah audit (check) an tuah lai. Audit ni ah min an tthut lai I nithla ttha te in an ttial chih lia.\nAn hmuh mi kong kha Executive Committee (E.C) ah an chuah pi lai. Report ca in an pek lai I Secretary sin ah copy an pek lai.\nKhrihfabu tthanchonak caah nubu lei in a hlei in ttuanvo laa tu an si lai.\nPhung hram pi le zulh phung ning he a kalh in an cawl cang lai lo.\nA herh ning in an mah te in meeting an tuah lai i biakhiahnak an ngei lai. A herh ning in Pastor le zohkhenhtu khrihfa upa kha an sawm hna lai. Ruahnak lawng an cheuh khawh lai, vote an ngei lai lo. Biakhiahnak an ngeih mi cu Church Secretary sin ah ca in thawng an thanh lai.\nCawl cangh an duh mi le an herh mi phaisa kong cu Deacon Committee (D.C) hna tlak pinak an hal hmasa hna lai.\nAn hmuh mi phaisa chung in cheu hra cheu khat cu bupi sin ah an pek lai. A tang mi cu an mah te in an I fim lai. An hmannak cazin copy cu Secretary an pek lai.\nNubu chairman lawng General Assembly (Bupi) nih a thim lai I a dang poh cu an mah ten an I thim lai.\nKhrihfabu tthan chonak ding caah mino lei in ttuanvo la tu an si lai.\nAn hmuh mi phaisa chung in cheu hra cheu khat cu bupi sin ah an pek lai. A tang mi cu an mah te in an I fim lai. An hmannak cazin cu Church Secretary an pek lai.\nMino rualrem te le lungkhat te in an cawlcangh khawhnak hnga a bik in an ruahnak an chuah lengmang lai.\nKhrihfabu hruainak ah hla lei in siseh, ringawn tum (Music) lei in siseh, Khrihfabu chung chiattthat cawlcanghnak lei ah siseh, a hlei in thazang a chuah tu an si lai.\nExecutive Committee (E.C) hna a tlak pi ah cun kum hnih tiang peh in a ttuan lai.\nMino Chairman lawng General Assembly (Bupi) nih a thim lai I a dang poh cu an mah ten an I thim lai.\nSunday School Hngakchia\nSunday School cawnpiaknak cu phu hnih in tthen a si.\nUpa Sunday School\nHngakchia Sunday School\nAn mah te in a herh ning in meeting an tuah lai I a herh ning in Pastor le zohkhenhtu upa an sawm hna lai.\nA tlangpi in nuncan ziaza kong cawnpiaknak, Khrihfa zumhnak a hram fehternak lei cawnpiaknak le Bible hngalh thiamnak lei cawnpiaknak ah thazang chuahtu an si lai.\nAn mah te in a herhning in le a herh zat in le a herh caan ah Khrihfabu chung in an I thim lai.\nA herh ning in tonak meeting an ngei lai.\nMeeting an ceih khan mi poh cu Church Secretary an pek lengmang lai.\nBiakinn saknak he pehtlai in tuanvo ngei tu bik an si lai\nTimlamnak le cawlcanghnak an ngeih mi poh cu Executive Committee (E.C) nih hna a tlak pi hmasa lai.\nC Meeting poh ah an cawlcanghnak report le financial report an pek zungzal lai.\nChairman lawng General Assembly (Bupi) nih a thim lai.\nCommittee member cu a herh ning in Executive Committee (E.C) nih a thim lai.\nPulpit Committee ah Chairman cu Pastor a si lai I phungchimtu le phungchim ding le a leng lei phungchimtu sawm awk, sawm lo awk pawl cu an ceih hna lai.\nChurch Calendar an tuah tik ah a tlawmbik thla hnih ca leng mang in an tuah lai.\nKhrihfabu chung ah a tti um mi an um ah siseh, Pathian thangtthatnak caa poh ah siseh, pulpit he a pehtlai mi poh cu tuanvo la tu an si lai.\nCommittee member cu Executive Committee (E.C) nih a thim lai.\nPathian thangthatnak poh ah hla le ringawn he peh tlai in tuanvo ngei tu bik an si lai.\nBupi Pathian thangthatnak hmun poh ah an bau lai lo.\nKhrihfabu chung hlasak le ringawn lei tumnak ah ttuanvo ngei tu an si lai.\nHla le ringawn thilri lei he pehtlaih in Deacons Committee (D.C) hnatlaknak in phaisa chuah piak a si lai.\nKhrihfabu chung I zoh khenhnak\nKhrihfa upa nih a herh ning in ttuan vo an lak lai.\nKrhihfa bu rian ttuannak cu ram chung ram leng tiah phun hnih in tthen a si lai.\nC nih bawmh awk a herh an ti ning in biakhiahnak an tuah dih hnu ah an mah nih ttuan vo an lak lai.\nRam leng mission riantuannak caah biachawn tu (contact person) an si lai.\nKhrihfabu chung rianttuannak ah inn kip thlacam le mithar thlacam piak le mi cawnpiak tu an si lai.\nBu chung in sizung a riak mi cu $100 in bawmh a si lai.\nNau thar ngeih poh ah siseh, a tthi um mi an um poh ah siseh lunglawmhnak langhternak caah $50 in lawm man pek an si lai.\nHmun dang in Khrihfabu ah a rak I tthial mi mithar an um ah cun kut tlaihnak caah mi pkaht asi cun $50 le inn chungkhar a si ah cun $100 in kut tlaihnak tuah a si lai.\nHmun dang in lakding in thawngthanhnak a um ah cun Khrihfabu nih a herh ning in va lak a si lai.\nKan fale lak ah High School diploma a awng mi, asilo ah awnnak certificate a sang mi pakhatkhat a hmu mi an um ah cun $100 lawmman pek a si lai.\nKhrihfabu chungtel chungkhar le ramleng u nau taktak (Immediate family) thih loh nak an ton ah cun ngeihchiat pinak ah $100 in bul a si lai.\nKhrihfabu member chung ah thih lohnak le harsatnak taktak a tong mi an um ah cun Khrihfabu nih a herh ning in bawmh a si lai.\nKhrihfabu chungtel vialte nih Lai nunphung theih khawhawk caah ttuan vo la tu an si lai.\nAn mah te in Lai phungthluk, Lai tuanbia phunglam le ca khawmh suat khawh an I zuam lai. Capar in chuah khawh an I zuam lai.\nLai ram lei in siseh, hmun dang dang in siseh, Magazin chung telh awk capar kuat a herh tik I kuat awk ah capar an ngei zungzal lai.\nKum khat ah cauk pakhat chuah khawh an I zuam lai.\nCACC riantuan tu hna he pehtlaihnak an ngei lai.\nAn riantuannak pohpoh cu Committee nih ttha tein an ceih hnu ah E.C ah report a tuah lai I E.C biakhiahnak in an ttuan lengmang lai.\nPhaisa he pehtlaih in E.C sin ah a theih ter lai.\nThilri tawlrel tu (Property Committee)\nBiakinn nih a ngeih mi thilri zoh khenhtu ah thim an si lai.\nKhrihfabu nih angeih mi thilri cazin ttha te in a ttial I a khumh dih hnu ah a fim lai. Copy cu Church Secretary sin ah a pek lai.\nKhrihfabu nih kan herh mi thil ri le a herh bau mi ruahnak chuah tu a si lai.\nBiakinn thilri ning cang te in an um le um lo ttha te in a ngait hlai lengmang lai.\nA chanbau mi le a herhnak a um poh ah a herh ning in Officer Council (O.C) sin ah siseh, E.C ah siseh a thanh lai.\nTHIMNAK LE RIANTTUAN NING CANG\nKhrihfabu kilven zoh khenhnak le I tthit hruainak caah zalong te in mipi chungtel nih thim an si lai. Thim mi le thim tu tiah an um lai.\nKhrihfabu Thimtu upa hna cu a voi thumnak Executive Committee (E.C) hna tlaknak in an thim lai I thim mi upa cu mipi thimnak ah an chuahpi lai. Thimnak ah vote a ngei kho mi cu chungtel tipil a ing cia mi an si lai.\nThim mi chung ah a tel kho ding mi hna cu\nTipil a ing cang mi\nKum hleiriat (18) tlin cang mi an si lai.\nThim mi hna rian ttuan caan le thlen caan zong an I khat dih lai.\nThimnak Tuah Ning Cang\nKhrihfa upa cu General Assembly (Bupi) nih thim hmasa bik an si lai.\nThimmi Khirhfa upa chung in General Assembly (Bupi) nih Chairman a thim lai.\nCommittee dangdang Chairman cu General Assembly (Bupi) nih a thim lai.\nCommittee dangdang lutlai hna cu an mah le department cio in an mah ten an I thim lai. An I thim tik ah Officer Council (O.C) an sawm lai.\nSunday School he a pehtlaih mi poh le cawnpiaknak he a pehtlaih mi poh cu Executive Committee (E.C) nih a herh ning in a herh caan ah a thim lai.\nThim thar mi upa cu zarhkhatnak ah Pastor nih thla a cam piak hna lai.\nKhrihfa upa thim dih hnu, rian an I chanh dih in thla khat chung ah Pastor kong cu thimthar mi Executive Committee (E.C) nih ceih lai.\nMithar an thim hna hnu zarh hnih tiang hruaitu hlun nih Khrihfabu rian tuanvo an lak lai.\nThim cia mi khrihfa upa chung in thimchin mi upa paruk (6) an si lai. Officer Council (O.C), nawlngei, kakiak tiah auh an si lai. (Chairman, Vice Chairman, Secretary, Assistant Secretary, Treasuere, Assistant Treasurer hi O.C cu an si)\nC sin ah rianttuanawk a herh mi le ruahnak thar a um mi poh cu a phan hmasa lai.\nA biapi deuh tiah ruah mi le ceih khawh lo mi cu Deacon Committee ah an luh pi lai.\nPastor a um lo chung Khrihfabu chung ah a herh mi vialte ttuanvo la tu an si lai.\nC nih $500 tiang hmannak nawl a ngei lai.\nC cu thla khat ah voikhat an I tong lai I a herh ning in Emergency Meeting a auh khawh lai.\nDeacons Committee (D.C) (Khrihfa upa)\nDeacons Committee (D.C) cu thim mi Khrihfa upa an si lai.\nC nih Agenda a chuahpi mi siseh, Committee dangdang nih agenda an chuah pi mi siseh a ceih piak lai I biakhiahnak a tuah lai.\nC nih a ceih khawh lo mi cu Executive Committee (E.C) ah an lanh pi lai.\nC nih $1000 tiang hmannak nawl a ngei lai.\nThla hnih (2) dan ah voikhat lengmang meeting an ngei lai.\nKum dongh meeting cu E.C ah a fonh lai.\nC ah Officer Council (OC), D.C (Khrihfa upa dihlak), le Committee dang dang lutlai (Chairman) le chungtuan (Secretary) poh an si lai.\nKhrihfabu biaceihnak ah a pahnihnak a sangbik ngawl ngei tu a si lai.\nCaan karlak a chambau mi lutlai rian (Eg. Pastor laknak, upa rulhnak) a um ah cun thimnak nawl ngei tu a si lai.\nChurch Secretary, Treasurer le committee dangdang lutlai hna nih E.C meeting poh ah an riantuannak vialte cu ca in report an pek lai.\nKumkhat chung Khrihfabu riantuannak budget a suaitu a si lai I General Assembly (Bupi) ah fehter ding in a chuah pi lai.\nThla li (4) dan ah voikhat lengmang meeting an ngei lai.\nGeneral Assembly (G.A) (Bupi)\nOC, DC, EC riantuan tu vialte le Pastor le tipil a ingcang mi le kum 18 cung a si cang mi vialte an si lai.\nKhrihfabu biaceihnak ah nawl ngeihnak a sang bik a ngei tu a si lai.\nKumkhat voi khat (1), kum dongh lai ah meeting a tuah lai.\nHruaitu upa thimnak cu kum hnih dan ah voikhat a tuah lai.\nMeeting tuah ning cang\nMeeting tuah tik ah a voi khatnak cu hnarcheunak tam deuh an chuah lawng ah tuah a si lai. A voi hnihnak auh than tik ah cun a chuah mi zat poh in tuah a si lai.\nMeeting chung ah fak nawn I I al hniarnak a um cun Meeting thial (Postpone) tuah a si lai.\nMeeting tuah tik ah agenda tar mi lawng tuah hmasa a si lai. A herh tuk mi a si ah cun meeting thawk hlan ah secretary sin ah a chim hmasa lai I chairman nih a hna tlak pi hnu lawng ha agenda chung ah telh le ceih a si lai.\nChairman cu meeting ho tu lawng a si lai. Agenda he a tali mi poh cu chairman nih a fian ter lai.\nChairman zong nih agenda poh kha fiang te in a hngalh dih lai lo caah agenda kong a thei bik tu kha chimnak caan a pek lai. Cu hnu ah Chairman nih zapi ruahnak a hal lai.\nBiatung derh mi ah ruahnak a khah ko ah cun nawlh lo a si lai. Al tu lei zong nih bia al nak a um ko cang ah cun duh lo nak tamtuk nolh a si lai lo.\nMeeting chung ah ttha te in biakhiah cang mi cu Secretary nih minute a rel cang hnu ah remh tthan khawh a si ti lai lo.\nBawipa Zanriah hmannak\nBawipa zanriah hmannak ah Pastor cu nawlngeitu bik a si lai. A mah hruainak in timh lamh a si lai.\nThla khat ah voikhat hman a si lai.\nKhrihfa upa hna cu a herh ning in bawmtu ah fial an si lai.\nKhrihfabu chungtel rian\nKhrihfabu chung mi kan sinak le zumtu kan sinak kha kan ziaza, kan lungput le kantuah sernak in akn langhter lai.\nPathian dawtnak le a vel kong kha kan hmur kaa in kan chim lai I nuncan ziaza ttha ngeih khawh kan ni zuam lai.\nPathian ram kauhnak caah kan thawhhlawm le cheu hra cheu khat in kan I zuam lai I Khirhfabu caah kan thazang kan chuah lai.\nPathian thangthatnak caah Pathian nih a kan pek cio mi (talent) pahrang cio cu lung tak te in hman kan I zuam cio lai.\nThla thum chung mipum siseh, chawva siseh a langhter lo ah cun Pastor le Khirhfa upa nih an len lai.\nChungttuan I dinhnak\nMah lungtho te in chungtel sinak in din khawh a si lai.\nPhung hram pi le zulh phung he a kalh in rian a ttuan le a kal ah cun Khrihfa upa nih an chimh hrin lai.\nVoi thum (3) tiang an chim nabu I a ngeih lo ah cun ka rian in ka dih tiah a mah te in a ruah lai.\nCa in asi ah, hmur ka in a langh ter lai.\nA nunnak a dih i Khrihfabu nih bia chahnak an tuah tik ah ngol a si lai.\nZulh phung fehternak\nHi zulhphung (Bylaw) cu Chin Christian Chruch nih rualrem te in rian a ttuan tti khawh nak caah tuah mi a si. A caan le um kal ning (Chan ti luan) he a rem lo mi a um ah cun remh khawh le chap khawh tthan a si leng mang lai.\nUpdate Ni. October 20, 2013\nBiakinn Luh & Rev. Dr. Jones Mang Hope Golden Jubilee\nPathian Thawngtha Bia Kan Ngaai tti hna lai\nCopyright © 2017 CCCINDY. All rights reserved.


Ni Hin Kawl Ram Boruak Ah Zumtu A Dir Hmun Awk, Zumtu nih hriamtlaih hi tha kan pek awk asi maw? Rev.Van Hlei Thang – Onlinenungak\nNi Hin Kawl Ram Boruak Ah Zumtu A Dir Hmun Awk, Zumtu nih hriamtlaih hi tha kan pek awk asi maw? Rev.Van Hlei Thang\nBy chin tawi on March 28, 2021\nNi Hin Kawl Ram Boruak Ah Zumtu A Dir Hmun Awk,Rev.Van Hlei Thang\nLam 8: 30 “Na relmi hi a sullam na hngal maw?”\nLk 10: 26 “Cathiang nih an chimhmi, zeitindah a sullam nai lak?”\nTulio thil kan ton mi hi a homanh nih duhmi a si loh. Ralkap bawi pakhat hnih nih anmah ca long ruat in Kawlram mipi duhnak kha Meithal in an tlaihhrem ruang ah duh lo buin a hong chuakmi a si. Thil dik lo zoh kho loin dai tein duhnak alanghter mi pawl cu rammi vending in hlawh pek in, hriam pekmi nih mipi cu zalam cung ah ah an thah hna. Kawlram cu Thahnawnnak hmun ah a ser. A tlaih hna. Thong an thlak hna. Nizan tihni in, Innchung ah a luh hnawh hna. A thlaih hna. A thainzing ah a ruak in rak la uh an ti mi an tlawm ti loh. (Nizan hrim ah 90 Leng an thah hna. An hmuhmi poh an kah hba. BBC). Zoh ngam hmanh a si lo. Kan nun nih a celh loh. Nan si cio ko.\nHi ah hin tuanvo kan ngei maw?\nKan ngei bak. Kan mithmai bak a si. Kan chumtual le kan laihritannak kan khua le kan ram le kan miphun cung bak ah a si. Cu caah tuanvo kan ngei. Kan Bible I Samaria Mitha pa, tuanbia nih a kan chimhmi cu, kha Damiah nih an vuakdenmi pa, a va hmu ko tung I a bawm lo tu kha Pathian lung tong lo cu an si. Cu caah Rev Martin Luther King Jr nih “Thil tha lo a do lo tu cu a bawmtu an si. Cun hi bantuk caan lio ah hin cun daitein um cu miphun leiruaitu an si” a ti phah.\nCun “Ramleng ah kan um cang, kanmah lem kan si loh” ti zong Bible mit in “Sual” bak a si.\nEsther cauk nih a fian ter. Judah mi harnak an ton lio ah Esther cu siangpahrang nu a si cang. Nain a pate nih “Hi bantuk nikhua ah dai tein na um ko ahcun nangmah le na pa innchungkhar cu chiatserhnak si lai”. A hei peh rih, “Hi bantuk caan caah hin dahkaw Pennak chung na phak hi si ko hnga” a ti. Moses zong, a mah cu Siangpahrang tupa a si cang. Nain a miphun sal an tan kha a zoh khawh hna loh. David nih Goliath a tuk zong khi “A miphun hna thinphang in Elah Nelrawn ah Goliath nih a tuah hna kha zoh khawh lonak hna in caah a si. Amah cu ralkap zong a si loh. “Ka sai loh” ti khawh a si.\nZumtu nih hriamtlaih hi tha kan pek awk asi maw?\nHi biahalnak hi direct in lehthiam ding bia a si loh. Pawngkam sining tampi nih lai a rel. Bible thiam pawl hmurka he ai then kho lo mi cu, “pawngkam thilsining, context hi a biapi tuk” ti zungzal a si. A dik fawn. Tutan kan context hi zoh hmanh. Ralkap an sual khawh ning hi chimpit a si. An kan tuahtoning hi, minung holh zong nih a tlinh loh. Thawngpang zoh lo le kan um kho loh. Zoh le ka zoh ngam loh. Chungsivang in kan um dih hna. A fak ti pin hi chim awk um loh. Doh lo awk hrim an that lonak zong tutan ah a lang khun.\nCu caah hi biahalnak a sullam cu, “Hi thil tha lo dohnak (phundang in) Thiltha tuahnak ah zumtu kan I tel awk a si maw?”. Hei hal vima ahcun, “Thil tha lo dohnak ah Pathian Phaisa (1/10) hman rai a si maw?” ti khi a si hnga. “Tel rilmal, Hmang rilmal lai hme teh” ti pin chim ding a um tung lo.\nNihin dirhmun in Meithal I lak zong cu kan mawh maw zei? A ngai ngai cu, Pathian nih “zeidah kan tuah tinak in zei lungput in dah kan tuah” ti a zoh deuh zungzal. Bible tha tein zoh. Pathian nih “Raithawi uh a ti. An van thawi le “nan raithawinak ka fih a ti”. Jesuh thlacam a kan fial. Nain “Mi depde thlacam in cam hlah uh” a ti. Pek zong ah pek cio cio ai lo loh. Nuhmei nu thawhlawm nih a lung a ton kha kan hngalh. Herod nih Biakinn dawh tak tak a sak. Nain Khrih dotu thiam a si.\nTutan hi, meithal an cawk pek, an va doh pek ah, el awk tha lomi cu “Mithah duh le minawn duh” ruang ah a si hrim hrim loh. Mithat le lainawng khamnak caah a si lehlam. Lamdang a um lo caah thimmi a si (Khatlei hi hruhru nga nga bak an si cu mu). Thil tha lo kham duh ah a si. Phung tha lo khamnak caah a si. Ralkap tuan kong ah Bible ah hi tin kan hmuh. Tipil petu Johan kha, ralkap pawl nih “Kannih teh zeitin kan um awk a si?” tiah an hal. A lehnak hna, zapi fianding in leh ahcun, “Ralkap in va ngol uh a ti hna loh. Ding te le Fel tein va tuan uh” ti a si ko. Dinnak caah tuan a fial hna khi a si.\nCaantha a si\nNihin hi ralkap nih Uknak a la kho naisai loh. “TV chanel 2 long a lak” an ti mi hi a dik. Ramleng ah a sung. Ram uknak thari biapi pakhat, Zungrian a tuan kho loh. Upadi a hei chuah le a ho hmanh nih kan zul duh loh. Ningzak khi an si lehlam. Tuan ah a tlu hrim lai. Kannih caah ah caanrem a si. Kawl mi nih tlangcungmi kan temtuarnak vialte an theithiam lo ngai ton. Nain nihin cu an fiang cang. Mi zeimaw le bang nih “Rak kan ngaithiam uh” ti tiang an ti cang. Cu pin ah nihin kan ram sining hi “Uktu a um loh. Uknak ai cuhmi long an um. Cu caah 1947 hlan, Kan ram kanmah tein kan rak I uk lio” he an tahchunh. Cu caah kan tang cio lai I, kan tei lai. Kan duhmi “Self Determination” zong kan ser khawh fawn lai. Ralkap hi a nihin tiang a hlawh a tling loh.\nCNF rian saupi a tuan cang caah palhnak zong angei men ko lai. Upa bia ah, “Rian a tuanmi cu an kut a hnawm” ti a si cu mu. An si loning in purhdah caan zong a tampi lai. Nain van thleidan ka duhmi cu, “tutan hi CNF bawmh a si theng loh. Thiltha kan tuah tu a si. Thil tha lo kan doh a si. Cu dohnak ah Platform kan ngeih chun mite an si ca tu ah a si deuh. Thildik duh ah nunnak a sungmi, philh ni nan um lai lo. Lam a zawhmi le CDM a tuahmi zong kan Hero tak tak nan si. Kan tuanbia ah nan tang zungzal lai. CNA/CNF zong thinlung tawne in upat kan pek hna. Ramtha kal kho in nuam tein um kho cio an si. Nain ram caah harnak an I thim. Tutan zong ah hin kannih cu, phaisa te long a si. Kawl khawh rihmi a si. Annih cu an nunnnak an thap. Ram caah kan pekchanh mi ai thlau tuk. Hei doh sian ding hmanh khi an si loh.\nRaldoh cu a tha hrim loh. Hrial awk a si. Nain sual nih ukmi Vulei a si caah duh lo buin ton can a um theu. Ral thawh duh ah si loh. Ral thlauh duh ah a si ton. Vulei nih tehte a khan. Nihin Kawlram hi cu dirhmun cu kan phan. Hitler kha rak doh lo sisehlaw, Pathian thimmi Judahmi zeizat riamruam dah an thih rih hnga? US civil war hi rak doh sihlahsehlaw, Minak pawl zeican riamruam dah sal in an um rih hnga. Europe ah 30 years’ war kha rak doh si hlahsehlaw, niihin Protestant kan zumhnak hi a nun khawh tung lai lo. Cu caah Theologian Norman Geisler bia donghter ka duh. “Lainawng pa, kham khawhnak dirhmun ah um ko tung I kham lo cu sual bak a si. Lainawng pa thluk te a si ve. Tlaihremnak kham kho si ko bu ah kham lo zong sual lian bak a si. A chungkhar, a rak luhhnawh I, duh poh in a tu dengtu doh lo cu “Pa” ti awk hmanh ai thlak loh”. I tel lo hi sual a si lehlam.\nRf: Chin Post\nNapoleon nih England pawl a tei dengmang hna nain tlawmpal te kai hngilh ta lai, Hitler nih Russia a tei dengmang nain zarhhnih chung a herhtuk lo mi thildang a tuahpi hna caah An Sung>>>>>>\n(Ram Thar Panh in )-Sual ngeilo lamzawh fanau Kah, thah le puah thawng he Lung fah dai lo…. Maw…kan ram aw(Biazai)\nHi Bantuk Nupi Cu Hiti A Tuah Lo Awk A Tha Hrimhrim Loh Anpa Nih A Tuah Ning Cu Ai Tlak Bak Ve\nPa Nih Cun Hrial Ko : Vei Nih Cun Theih Hrimhrim Bak Ding Si Hih


CAKEI LUNG THLI TUM CABIA NIH A TURU BAK KO HIH – The Chinlung Post\nSalai Lung Thli Tum Pu Lal Maung Cung konghe pehtlaiin a ttialmi:Chin National Party(CNP) chairman thar Pu Lal Maung Cung. Pu No Than Kap le Pu Ngaisak hruaimi party CNLD nih aa-naa hmang in uico thawl bang zohchia tuk in an thawl hnu ah Pu Lal Maung Cung cu Chin party pakhat a si vemi CNP ah a lut cang.\nCNP nih Chinram chairman rian zong an pek chih fawn. Amah nih MP caah candidate thim khawhnak le kawl khawhnak nawl a ngei lai. Thantlang peng Pyine No 1 candidate ca zong ah PU LMC cu CNP nih an fehter cang.CNP hi an dirhnak a sau pah cang, nain an hruaitu cheukhat cu CNLD he an i fonh i a tangmi cheukhat nih CNP cu an hruai. Atu cu Pu LMC nih a dirhkamh hna lai caah Thantlang peng ah cun thawn pah te dawh an si. Tiah Salai nih alanghter ve.\nHi konghe pehtlaiin amah Pu Lal Maung Cung nih mipi sin ah attialmi le alanghter mi cu hitihin a si. Ka dirhmun chiat lioah lunglawm tein a ka cohlang tu Chin National Party (CNP) Chin Miphun Party cungah kai lawm. Ka tawk ka phu lo Party rian lian pipi zong an ka pek chih.\nA ruah hlan ah Thantlang CNLD zung thing ah CNP zungthar on khawh kan i zuam lai. Dawt mi miphun hawidawt vialte hna ka tlamtlin lonak le ka chamh baunak ka ngaithiam u law kan dirpi in kan bawm than u tiah zaangfah kan nawl hna.\nThantlang peng Miphun party chungtel vialte le lung rethei ngaihchia mi kan EC vialte kan upat tuk hna, nan cungah kai lawm tuk, lungrual tein miphun caah kutsik than dingin zaangfah kan nawl ko hna. A ruah hlan ah tlamtling tein thawngthanh nak ka rak tuah te lai. Tiah Pu Lal Maung Cung nih a langhter.


Kalaymyo: These Phortu Mawtaw Nih Meitha Kaiternak A Pah, Minung Pakhat Nunnak A Liam – Chin Modern News\nKalaymyo khuapi Inn-Dine-Gon sang um, dawr kam i a ummi electric meitha kaiternak seh inn te cu these phormi mawtaw nih an pahchih caah mawtaw zultu a simi minung pakhat nunnak a liam tiah theih a si.\nCun these phortu mawtaw, maungtu a simi U Sian Pi timi pa cu a zam tiah theih a si chih. A mawtaw zultu a simi U Suu San, kum 20 hrawng a simi tu cu aa hliam ning a fah caah Kalaymyo siin ah an kalpi, nain chanmanh ti loin a nunnak cu a liam.\nU Sian Pi nih a vun mawnghmi mawtaw, MDY – 2P-9707 nihcun tuzing (4 Jan, 2019) suimilam 10:30Am hrawngah Inn-Dine-Gon sang, Pyidawtthar lam kamah bunhmi meitha kaiternak seh 200KVA cu a pahchih caah dattung phungmi tung 3 zong an kiak, cun meitha kaiternak seh pakhat zong a rawkchih.\nMah dattung pahtu mawtaw a ngeitu cu Kalaymyo khuapi, Chan Myat Anug Si sang ah a ummi U Khai Lamh Thang a si.\nAtu hi, Inn-Dine-Gon sang uktu a simi U Pa Tluang (အုပ္ခ်ဳပ္ေရးမွဴး ဦးပက္တလြန္) nih electric mei lei tuanvo ngeitu a simi hna le mawtaw ngeitu hna he tiin zung ah ton/biahalnak a ngeih hna lio a si. Seh rawhning hoih zoh hmasa hnu ah dantatnak kong cu tolrel a si te lai tiah a ti.\nThese phortu mawtaw nih Dattung a pahnak a ruang cu zeihmanh thei a si rih lo…..


A HNU BIK DONALD TRUMP THAWNGPANG, TRUMP DIRHMUN – The Chinlung Post\nA HNU BIK DONALD TRUMP THAWNGPANG, TRUMP DIRHMUN\nOctober 4, 2020 admin Chin 0\nUS president Donald Trump dirhmun cu a fiang ngaingai cang. Trump cu biatak tein thiamhlei cungcuang Sibawi hna nih an zohkhanh cuahmah lio asi. Aumnak Sizung Walter Reed Hospital ah specialist hna le Johns Hopkins University Hospital ah thiamsang cungcuang hna nih an zohkhanh pin ah president Physician/Dr biapi Navy Colonel Dr Sea P. Conley nih a dirhmun zeidah alawh timi atu le tu a zoh peng ti a si.\nDonald Trump cu Antibody Drug, Regeneron Pharmaceutical Inc., an tuahmi in an chunh i mah sii hi IV in an pek. Antidodies hna hi taksa protein a ummi zawtnak hrik a va dohtu, immune syrem ekiminate tur asi tiah an chim i, zarhkhat hnu ah zeikhan dah asi timi a rianttuanning a fiang lai. Trump cu tlawmpal aba pah tilo ahcun lungrethei ding aum lo tiah Dr Sean Conley nih thanhnak atuah.\nHi konghe pehtlaiin White Press Secy Kaylight McEnnany nih White House Reporter hna sin ah President Trump cu a dirhmun attha ko, a dirhmun zong atthatuk, rian zong chunnitlak in a ttuan kho tiah a chim. Trump cu Oxygen pekchap zong ahau lo biatak tein thiamsang hna nih Remdesivir sii hmangin zohkhanh cuahmah asi tiah Dr SEAN Conley nih a chim chih.\nUS President Donald Trump hi zeitik indah zawtnak hi angei timi theih asi lo. Asinain aliamcia Rose Garden ah Supreme Court Justice ding atimhtuah lio mipi he hmunkhat an umnak kha asi lai tiah an zumh. Tthenkhat nih cun kha lio ahkhan Mask zong an i vuah lo tiah an chim. Kha thawk khan Senator pahnih le Kellyani Conway cun Hope Hicks hi zawtnak an ngei tiah an chim.\nCun president Trump cu Sii dang Zinc, Vitamin D, Famotidine le Melatomin siseh adangdang an pek. Hi sii pawl hi zawtnak covid caah attha taktak maw timi an thei lo nain Trump apumsa tthawnter hi zawtnak tei kho dingin tuah a hau tiah an chim. Asinain Trump nih attha tuk a timi cu Hydrochloroquine si tu cu an pe lo tiah theih a si. Trump cu tlawmpal akhuasik i, tlawmpalte aba i asi ko tiah a chim.\nPresident Trump cu kum 74 asi cang i, rist cu asang pah ko. Sizung ah covid zawtnak in zohkhanh le thlop bul mi hi pa deuh an si hna. Sihmanhsehlaw atthatnak cu kuak a zu ballo i, Zu zong a ding fawn lo caah ttihnung tuk cu asi lai lo tiah Oregon Health and Science University ah Emergency Physician asimi Dr Prof. Esther Choo nih Al Jazeera thawngzamhnak ah a chim.\nHi lio caan Joe Biden zong nih achimmi cu President Trump caah thla kan campiak i adam colh ko lai tiah a ti ve. Hihi pumpak thil asi lo, American mipi vialte thil a si. Covid nih a kan tuam dihmi thei hna usilaw hi zawtnak khamdohnak dingah biatak tein kan ttuan ahau.. Hi zawtnak cu amah tein akal dingmi phun a si lo, Cucaah biatak tein kan doh ding asi tiah a chim.\nTrump zawtnak angei timi kong theih ah vawlei cung hruaitu vialte zong an lung attha lo ngaingai hna. North Korea hruaitu Pu Kim siseh Tuluk President le Russia president le India PM le adangdang hna zonh nih damnak tlamtling hmu hram seh tiah an ti cio. Sihmanhsehlaw hi lio caan Chinese Social Media ngan bik Weibo le Wechat ahcun Trump cu covid anihsawh tukmi pei asi kha tiah capo awsaw ah an seih len ve.\nCulawng siloin Global Times ah editor asimi Hu Xijin nih a timi cu President Trump le First Lady hi zawtnak chungin damnak tlamtling hmu colh hna seh ti ka duh ngaingai. Cuve rualrual in Coronavirus zawtnak hi a sawhsawh a si lo zia hi fiang tein thei cang hna sehlaw tiah a chim.\nKHAH THAWNGPANGTTHA TUK KHUALEI NAN CHUNGKHAT CHIM CIO HNA UH\nSUNDAY SERMON, JESUH KHRIH KAN TLANGBAWI NGAN.BY REV DR G ZA THIO


MP Ka Tlin Ahcun Mizapi He Naihniam Tein Rian Ka Ṭuan Lai I, An Ca Ah LIANGDAN ṬHA Ka Si Lai – Chin 11 News\nMP Ka Tlin Ahcun Mizapi He Naihniam Tein Rian Ka Ṭuan Lai I, An Ca Ah LIANGDAN ṬHA Ka Si Lai\nMP Ka Tlin Ahcun\n1. Kum khat chung MP thlahhlawh ka hmuh ding mi cu thimfung a ka petu mizapi caah a herhning in ka hman dih lai.\n2. Mizapi he naihniam tein rian ka ṭuan lai i, an ca ah LIANGDAN ṬHA ka si lai.\n3. Hmunhma, vawlei le ngunkhuai kong ah Chin miphun ca ah a ṭha mi le a fek mi phung ser le nunter kaa zuam lai. Kan pupa nih vawlei ngeihnak nawl an rak ngeih mi phung hna cu kan miphun ca ah a fek mi le a hmunmi phunghram ah telh kho ding in kaa hmaithlak lai.\n4.. Ziknawh eihmuarnak cu fakpi in ka doh lai. Tender kong le cozah rian soknak kong ah ziknawh a um nakhnga lo kaa zuam lai. Cozah rian hi “Zuarchaw” bantuk ah an hman tiah an chim lengmang. Hi nih hin kan Khrihfa Biaknak le kan miphun mui a zawtter ngaingai. Kei nih cun mino hna nih chawva dih loin rian an luh khawhnak hnga le anmah an thiamnak hoih in rian an hmuh khawh nakhnga kaa zuam lai.\n5. Sifah zorternak hi kaa hmaithlak bik lai. Chinram kan sifahnak cu rian a ngei lomi kan tam tuk caah a si. Chinram chung ah a ra lutmi ṭhanchonak hna zong hi kan miphun chung nakin Kawl company le rianṭuantu sinah a luang dih. Zei bantuk company an si hmanh ah Chin mizapi sin ah chawva a luan khawh nakhnga kaa zuam lai.\n6. Cinthlaknak (Agriculture) lei in kan ram ah a chuak mi thilri hna hi nihin ah Ahran (kung-cian) dirhmun lawngin kan zuar khawh rih. Tahchunhnak ah Coffee, Tawlre ba tibantuk hna hi kung-chaw (finished product) tiang asiloah semi-finished product kan chuah khawh ahcun Chin mizapi nih tangka hmuhnak a let in a ngei ding mi kan si. Hihi biatak tein kaa zuam lai.\n7. Zuatkhalhnak (Livestocks) lei ah, Sia hi hmun dang ram dang ah a um tuk lo mi a si. Eidin colh awk a ṭha mi (Ready Made) tiang in kan chuah khawh ahcun ramleng cu chim lo, Kawlram chung minung nuai 60 sin ah kan zuar khawh lai i hmuhnak tampi a ngei kho ding kan si. Mino chawkawlthiam (entrepreneurs) hna thazaang peknak in ka tawlrel lai.\n8. Kawl company siseh, Lai company siseh, kan Chinram chung rianṭuantu rian an pek tikah Chin mino hna papek in rian an pek nakhnga policy tuah khawh kaa zuam lai. Bianabia ah Kawl minung pakhat rian pek tikah Chin miphun pahnih tal rian pek hmasat hrimhrim ding ti bantuk policy tuah khawh kaa zuam lai.\n9. Nihin ah sianginn cu Primary in Middle school, Middle school in High School ah an pek thluahmah. A ṭha tuk mi a si. Asinain, saya/sayamah a za tawk in an kan pe ti lo. Atu Chinram ah a um mi sianginn dirhmun tein saya/mah tling tein kan ngeih cio khawh nakhnga kaa zuam lai. Cu hnu lawng ah kan fale zong ca an thiam lai. Khuate le khuapi sianginn karlak ah i dannak a um lai lo.\n10. Ngandamnak lei in Chinram ah Doctor Specialists kan ngeih lo ruang ah Mandalay, Yangon, Kalay lei kan panh i, thi lo ding zong lampi ah kan nunnak a liam. Kan chawva tampi a dih. Chinram ah Sibawi Specialist kan ngeih khawh nakhnga kaa zuam lai.\n11. Chin miphun cu Lothlo kan si. Ramlak ah rianhrang kan ṭuan. Khawndennak kan ton sual tikah i tlop zokzoknak (First Aid) zeihmanh kan ngei lo. Inn kip ah First Aid kuang kan i chiah khawh nakhnga kaa zuam lai. Cozah in siseh, NGOs hna he i bawm in tuah khawh tuk ding mi a si ko.\n12. Chinram chung um lei cung, lei tang thil chuak siseh, cozah lei rianṭuannak in ṭhanchonak a phan mi siseh, Chin mi nih kan i hlawkpi nakhnga kaa zuam lai.\n13. Kokek harnak kan ton ding mi ruang ah lungrethei in kan um nakhnga lo, runvennak le timhtuahnak kan ngeih khawh nakhnga kaa zuam lai. Keimah zong pawngkam lei kong he pehtlai in Master (M.Sc) tiang degree a la mi ka si tikah keimah pumpak hrimhrim teltum le tawlrel kaa zuam lai.\n14. Kan Lai nunphung ni sunglawi hna phunghram in kilven khawh kaa zuam lai. Kan caholh, kan tuanbia, kan nunphung a si mi laam le celhzuamnak hna ṭhanchoter kaa zuam lai.\nBy Salai Van Chan Ceu (CNLD Candidate, Hakha Peng Pyine No. 1)


Pawpi Cancer Na Ngeih Le Ngeih Lo Kan I Theih Khawhnak Ding Sign Pawl – Onlinenungak\nPawpi Cancer Na Ngeih le Ngeih lo Na theih khawhnak Sign Pawl.\nMi cheu tampi cu kan ngandamnak hi biapi ah kan chia theng lo i kan duh poah in kan um kan thu kan ei kan ding , kan ih kan zau pin tik h mi che cu ih bu in thawh ti lo ti bantuk le phunphun zawtnak hna kan ngah hna.\nkan pum cu kan mah nih kan i dawt thiam a haui, eidin le ihzau, excercise ti bantuk a herh pin ah a caan hman tein kan ngandamnak caah thutdir eidin thiam hi a bia pi tuk.\nKan nih lai mi tam deuh cu Pawfah hi kan ngei bik ko rua tiah ka ruah. kan ei a hman lo kan ih a hman lo pin ah ei le din ah kan i ral ring lo pin ah a caan ning in kann nung lo, kan paw a tam caan poah kan ei, ka paw a tam lo cun ei lo in kan um, kan paw tam lio ah ei lo ding hna kan ei tu tik cun ka ril kan pawpi nih a celh lo tik cheu khat cu pawpi cancer, pawpi phin le ril fonghlei hna tiang in kan ngeih phah hna. cucaah, Kan Paw a fah Tik ah ka paw fah hi cancer a si hnga maw ti theih na duh a si ah cu na paw a fah caan poah ah na paw hi ti bantuk a um a si ah cun na pawpi cancer si ti na theih khawh lai hi a rannak in sii inn ah na kal lai.\n1. Rawl na ei khim bak na paw a fak colh lai, Na re a thei lai, cun na paw a chong lai i, na thli a um lai i na paw a zor kho lo bantuk in a um lai.\n2.Rawl ei duhnak na ngei lai lo, Na tang a lin lai.\n3. Ruah Lo piin na pound a zor thluahmah lai, a tu le a tu um nuam lo lauk chuak antk in na um lai, cun na paw chung ah thi a um lai.\nThawng pang ngei lo a thli tein chunglei in ral a rak sertu kan pawpi cancer cu kan theih zok i kan i piah cun kan dam manh lai nain, kan i theih lo in hringhrim kan in ah cun kan chung lei i adangdang ah a zawtnak cancer hrik a vah a si ah cun tih nung ngai ngai a si.\ncu caah ka ei din a hman lo ka paw mah ti hin a fak pah ko na ti ah cun a tlai hlan ah nangmah he aneih biknak clinic ah i piah khawh i zuam law a caan lio ah i tlomh khawh i zuam.


Thantlang ah Inn 2 A Kang; Upa Pakhat Le Ngakchia Pa A Kangh Chih Hna I Nu Pahnih Sii Zung An Phan – THE CHINLAND POST\nThantlang ah Inn 2 A Kang; Upa Pakhat Le Ngakchia Pa A Kangh Chih Hna I Nu Pahnih Sii Zung An Phan\nPhoto: IPRD, Thantlang\nSalai Elvis| 2020 January 12 — Thantlang Sianginn sang JMBC Biakinn kam a um mi Pu Sui Peng inn le Pu Kep Tu inn cu Janaury 12 zantim 1:50 tluuk ah inn hnih (2) ningin a kang i a tubantuk in minung pahnih a kangh chih hna i nu pahnih sii zung ah an um tiah theih a si.\n“Inn an kanghnak kam um Pu Ngun Buai te coka zong a tlaih chih nain an phalh (hmih) manh. Inn hnih cu an thilri zeihmanh chuah manh lo in a ciam dih. Mei hi Pu Kep Tu inn in aa thok mi a si i zeitin dah aa thok ning a si timi fiang in theih a si rih lo” tiah mit hmu mi pakhat nih a chim.\nMeithat Zung le Zatlang Mipi Nih An Hmih Lio, Photo: IPRD, Thantlang\nMei aa thoknak inn, in a thimi hi Pu Chun Lian kum (80) hrawng le Pa Simon tangli hrawng kai lio mi te an si. Mah pin ah inn ngei tu nu bik le a fanu Fom Mawi zong hliamhma tuar in Thantlang sii zungah an um lio a si. Pu Sui Peng te chung cu thlalang awngka in an zuan manh caah aa hliam mi an um lo.\n“Fom Mawi nu au kha ka theih le ai vel mi ah ka rel hna i ka ihnak thlaawng ka in ka zoh hna cu a ceu tuk tikah ka chung le ka thangh colh hna. Cun ka U nu nih Meithahnak zung Phone a chawnh colh hna. Lam ah ka chuak i ka au tlawmpal ah inn cu a tlaih dih cang.” tiah an inn kam um mi le mit in a hmu tu nu pakhat nih The Chinland Post ah a chim.\nInn ngeitu a si mi Pu Chun Lian cu Thantlang pelek nih pah (7/2020)Za-ya tat-kyi pohmah 304(a), 338, 285 in Case( a hmuh) an tawlrel lio a si. A thi mi pahnih hna cu tuzanlei 2:00 ah a hnu bik ruakvuinak tuah a si lai.\nA tubantuk in 2020 kum ah a voi khatnak bik Thantlang khuachung nih kangh-uhnak an ton zong a si.\nNext Thantlang Chin Miphun Ni Ah Ramkomh Khuallian Hna Pin Ah Khual 1000 Tluk An Phan Lai


Chin Ralzaam Le Australia Chin Miphun Citizen Kong Ah Pehzulh Kan I Zuam Lai; Senator Dean Smith Le Issac Stewart - THE CHINLAND POST\nChin Ralzaam Le Australia Chin Miphun Citizen Kong Ah Pehzulh Kan I Zuam Lai; Senator Dean Smith Le Issac Stewart\nThe Chinland Post| 2019 May 14| Australia Chin miphun Khrihfa Bu hna nih Senator Dean Smith le Isaac Stewart cu 2019 May 12 (Zarhpi Ni) chun ah a hleikhun (special) in thla an campiak hna tiah kan theih.\nPerth ummi Siyin Baptist Church, Western Australia Chin Emmanuel Christian Church le Full Gospel Worship Centre Biakinn pathum nih Senator Dean Smith le Isaac Stewart (Liberal For Cowan) cu an Biakinn cio ah thluachuah hal in thla an campiak hna tiah theih a si.\nHi thlacamnak hmun ah thil biapi phun hnih an chim. A bik in, Senator Dean Smith nih cun, “Chin miphun nih hi bantuk in nan ka dawtnak ka hmuh tikah kaa lawm tuk hringhran. Nan ka dawtnak le nan ka bochan bantukin kan i zuam ve lai. A bik in; 1. Chin Ralzam hna cu pehzulh tein laak ding in kaa zuam lai. 2019-2020 kum chung caah Chin Ralzam covo cu Australia Cozahpi nih a dang tein an chiahpiak cang hna. 2. Chin Miphun nih nan ton cuahmahmi rammi ‘Citizen’ laaknak kong cu biatakte in bawmh khawhnak kaa zuam lai tiah a ti.\nPrime Minister Scott Morrison cu Khrihfa zumtu tha pakhat a si leng ah Chin miphun kong hi thate in a theihngal cia mi a si. Prime Minister a si hlan, a luan ciami kum 10 ah Chin Ralzam pawl zong Malaysia ah a rak ton bal cang hna. Chin miphun ralzam kong biatak tein a rak hlat cangmi a si tiah theih a si.\n“Australia ah Chin Ralzam pawl laaknak ding ah a kan bawmtu cu Liberal Party hi an a si. Chungkhar le rualchan cingla auhnak a tuahmi vialte nih Scott Morrison le Liberal Party hi thlacamnak in rak bawm cio ve hna uh sih” tiah Pu Renny Ceu Lian Mang nih a chim.\n“Labor Party nih Ralzam tampi kan laak lai an timi chung ah Chin Ralzam pawl an i tel lo. Labor Party nih Ralzam lak ding i timh tuahnak an ngeihmi cu Australia ram chung ah nincanglo in tilawng in a rak lutmi hna le Middle East Ralzam hna hi laak ding in timh tuahnak an ngeih mi cu a si” tiah a biapeh a chim chap.\nRamhnih nak ah a taangmi Chin Ralzam hna Ram thumnak an phanh khawh cu kan miphun thanchonak pakhat a si. Nain, ram hnihnak ah a ummi Chin miphun Ralzam vialte hi Ramthumnak ah an lan dih lai lo. UNHCR nih Chin miphun 18,000 tluk lawng hi Ralzam sinak a pekmi le a pommi an si. Nain, Chin miphun hi Malaysia lawng ah, 30,000 leng an um. Cucaah, atulio Austrlia nih hmai a thlakmi Chin miphun lak dingmi ahhin zapi caah cun a fawi lo dingmi a si tiah Chin miphun covo kong cawlcangtu pakhat nih cun a chim.\nKan Miphun le kan Khrihfabu tiang in thanchonak a chuahpitu ding a si caah kan Miphun dihlak zong nih thla fakpi in rak cam cio hna uh sih tiah Thlacamnak hmun ah a chuakmi sin ah biacahnak zong an ngei tiah kan theih.\nSenator Dean Smith hi amah pumpak hrimhrim in Laitlang ah a tlung balmi a si. Chin miphun caah duhnak le zawnruahnak fak taktak a ngeimi a si. Cu lawng silo in, Malaysia ah khua sami Chin miphun ralzaam hna ca zong ah fakpi in a cawlcang i amah pumpak chawva dih tiang in, Chin ralzam ton ah, Malaysia tiang voi tampi a tlawng tiah kan theih.\nAmah pekmi title; Chin Khrihfabu nih Senator Dean Smith le Isaac Stewart cu thla an campiak hna.\nPrevious Zophei Idol Zuamnak Ah Mang Hlei Tial Nih 1st Runner Up A Ngah\nNext Ralzam Kir Thannak Kong Ah UNHCR Nih Hakha Hrambunh Zatlang Bu le NGOs Tonnak A Tuah


Nikhat Chung Kalay Peng Khuahnih Ah Inn Kanghnak A Chuak Veve – THE CHINLAND POST\nNikhat Chung Kalay Peng Khuahnih Ah Inn Kanghnak A Chuak Veve\nCity Hunter| 2018 March 14| Kalay peng chung khuahnih ah March 12 chun, nikhat chung veve ah inn an kaang. Cu khua pahnih cu Kalay in khan 14 aa hlatmi Natchaung khua le Kalay in khan 16 aa hlatmi Nanbahu khua an si tiah kan theih.\nKalay in khan 12 aa hlatnak Natchuang i inn a kangh hi March 12 ni suimilam 2 hrawng ah a si. Inn ngeitu pitar nih tisa a chuanmi a hngilhtak nakin innkangh aa thawknak cu a si. Cu meikaangmi nihcun inn pahnih le motor cycle tuahnak hmun inn pakhat le motor cycle ser liomi 10 a kaang chih.\nKalay in khan 16 aa hlatnak, Sakhangyi khuataw pawng ah a ummi Nanbahu khua March 12, suimilam 4:00 hrawng ah a kaang ve. Dawrchung i datsi an rawnnak in kangh hram aa thawk ve. Datsi dawr pakhat le inn pakhat a kaang ve. Hi inn kangh ruang ah Natchaung khuami Daw Nyi Nyi le Nanbahu khuami Daw Si Si Lwin cu dantat ding in Kalay palek phu nih chekfelnak an tuah cuahmah hna tiah theih a si.\nPrevious Miphun Cihmih Thahnawnnak Ah Tuanvo Ngei Myanmar Pawl Dantat Ding UN Nih A Timh Cuahmah\nNext Hmun Chuhmi Ekah 600 Renglo Vice President Henry Van Thio Nih Lothlotu Sin Ah A Ap Than Hna


Peng Cheukhat Thimnak Phih Piak Ruang ah Thimfung Thla Kho Lo Ding Sing (13) Hlei An Um – THE CHINLAND POST\nSalai Bawi Lian Sang| TCP-Kalay| October 22, 2020|A ra ding mi 2020 november 8 ni ah thimnak thimfung khar/phih piak a tonmi Rakhine ramkulh, Shan ramkulh peng (15) le Kachin ramkulh, Karen ramkulh, Mon ramkulh le Bagu ram then chung khua (500) hlei ah thimfung thlak kho lo in khar piak an ton ruang ah milu sing 13 hlei an um tiah theih a si.\nThimfung khar an ton mi peng le khua hna hi raldohnak a um lo mi khua pawl an si caah mah bantuk kharpiak an ton nak kong ah Rampi Election Commission zung thawngthanh mi cu tlangcung ramkhel party cheukhat nih an lung tling lonak ca zong an thlah.\n2015 thimkum lio ah Shan ramkulh peng(7), Kachin, Karen, Bagu, Mon ramkulh ah khua (400) hlei thimfungthlak kharpiak an rak ton bal.\n2015 kum thimnak khar a ton mi Shan ram kulh chung tel “Wah” ram mah te uknak nawl ngei peng Pansan, Napha, Minemaw, Panwine le special uknak ngei Minelaa peng ah thimnak khar an rak si ruang ah MP candidate min cazin zong a rak um lo.\nA tu 2020 kum thimkum ah a hlan peng(5) hlei in Minekaine peng telh in pengpakhat aa chap than tiah SNLD in palai Saisanmine nih a chim.A mah hi Minekaine peng Pyituh hluttaw SNLD party in aa zuam ding mi a si.\n2010 thimkum lio ah Shan ramkulh ah Pansan, Naapha, Panwine, Minemaw peng ah thimnak an tuah kho lo. 2015 thimkum ah Shan ramkulh peng(7) le khua te cheukhat ah thimnak an tuah kho lo. A tu 2020 thimkum ah cun 2010 le 2015 kum nak in thimnak tuah kho lo ding in khar piak a ton mi peng le khua an tam deuh tiah theih a si.\nNext Yangon University Cu Vawlei Cung University 30,560 Ah 7116 Rank A Phan


CMC Archives - Senri Cazual\nPosted by Admin | Jun 4, 2017 | Cabia, CMC | 0 |\nPosted by Admin | Mar 21, 2017 | CMC | 0 |\nby Admin | Jun 4, 2017 | CMC | 0 |\nNithla an liam sin Kan karlak thil zong an liam ve te lai Ka ti lioah khan… An liam taktak ding a ṭih biktu Ka rak si ziar dakaw Nang kong ka ruat ti lo Kan ngai ti lo hei ti ning law Mi lihchim ngai ka si hnga… Nain...\nby Admin | Jun 4, 2017 | Biazai, CMC | 0 |\nDr. Aung Min Thang Hi biahalnak te hi faak ngaingai in Korea a ummi kan Laimi lawng siloin...\nby Admin | Mar 21, 2017 | CMC | 0 |\nCaṭialtu: Val Patrick Hrang Kep Biadawmh: Senri hi nihin cun kum 12 chung kan lut cang nain kan...\nby Admin | Jun 2, 2015 | CMC | 0 |\nBiahmathi: Korea ram ah Laimi hi a thong tluk um rih a si lo. Seoul, Busan ti bantuk Khualipi thawk in jeju tiang in Chinmi cu kan um cang hna. Korea ram chung i Chinnmi tambik umnak hmun cu CCF hi a si ko__ members 150...\nby Admin | Apr 6, 2015 | CMC | 0 |\nSalai Sui HmungPresidentHP : +82-10-5924-6993Email: suihmung2010@gmail.com Pum Hon ThangSecretaryHP: +82-10-6206-0316Email: tspumhon@gmail.com Dr. Ceu Sang KungPastorHP: +82-10-4648-6127Email:...\nby Admin | Dec 7, 2014 | CMC | 0 |\nBiadomhnak: CCF, Korea cu aluancia kum 12 ahkhan thawk a rak si i, nihin tiang Pathian dawtnak tangah himte le lumte in khua asa kho, i Korea ummi Chinmi hna a kan funtu Fellowship a si. Ahlan ahcun Korea ah Chinmi hna tlawmte...\nby Admin | Sep 12, 2014 | CMC | 0 |\nPu T`ial Hre Biahmait`hi: Ka tlintlak lopi in hi bantuk Caant’ha ka hmu khawh ve caah Pathian cungah kai lawmtuk hringhran.A caan a ka cheuhtu kan president pa cung zongah kai lawmnak ka langhter duh....\nBiahmai`hi “ Bawipa nan Pathian aw kha nan ngaih i nihin ah kaan pek mi hna nawlbia vialte cu...\nCCF Pastor Ceu Sang Kung le CCF member’s Sang Bawi Baibal timi cu cauk tiah auh a si i cu cauk cu `ialmi tiah kawh a si `han. Cu tialmi cu athiangmi cauk tiah kawh a si `han. II Timothy 3:16, Heb 4:12 ah fiangte in a kan...


Na Ruat Bal Ve Maw Dik Tiah Tlangtar In Ca A Tial – Zion Tlang Media\nNa Ruat Bal Ve Maw Dik Tiah Tlangtar In Ca A Tial\nJune 29, 2020 admin Chin\nCNLD chairman pathum nih anmah tein chairman sinak an i lak lio ah ‘zoh ai dawh lo, party member or EC nih chairman pakhat lawng thim awk a si, Chin miphun aiawh ding pei kan si cu’ timi ruahnak an ngei hnga lo maw? Chairman lawng si lo, secretary pathum zong chairman pathum nih anmah duhmi minung an thim rih hna, an zumh bikmi an tapeh cio an thim hna. Phundang chim ahcun, mibu pakhat nih anmah duh ning tein ‘Chin’ timi min ai telmi party CNLD an ser. Mipi lei in zeibantuk hnatlakpinak mandate hmanh a um lo, mandate lak zong an rak i tim lo, caan a um lo zong a si lo. Peng 9 kan um i peng khat ah EC 10 cio a si ko hnga.Pengkip EC cu khuate kip party hotu hna nih thim awk a si ko. Peng kip EC nih party lutlai chairman le secretary thim awk a si. Mah pawl hi CNLD nih pakhat hmanh an tuahmi a um lo. Party an ser lio ah CNLD cu ‘kanmah ta’ an ti, nain atu thimnak election caan belte ah cun ‘Chin miphun party’ an ti than. An i thleng leklek. An tlin ah cun cozah lutlai rian i phawt tikah ‘kanmah party a si, kanmah nawl’ an ti than te hnga.\nPengkip EC kha an tapeh lawngte an tuanter hna tik ah candidate thim caan ah zohchia in an buai tawn. 2017 ah mipi nih Salai Ceu Bik Thawng cu Pi Zatlem nakin a let in an rak uar deuh, nain EC vote thlak tikah Pi Zatlem nih a tei diam. Atu zong ah Salai CBT le LMC an i cuh hoi, nain Thantlang EC pawl cu LMC a tapeh lawngte an si caah Salai CBT nih a tei kho lo. Cutikah Salai CBT cu a lungdong i thimnak luh lo ding biachahnak a tuah than. Lungfah awk ngai cu a si. Biafak deuh in chim ahcun ‘democracy le federal kan aupi’ an ti nain anmah party chung chairman le candidate thimnak belte ah cun ‘aa-na-sin dictator’ system an hman. Cucaah mibu pakhat nih anmah duh ning in an ser i Chin mipi hnatlakpinak mandate zong a ngei lomi CNLD hi Chin miphun party tiah auh awk a tlak rih lo tiah kei nih cun ka hmuh, anmah party lutlai zong nih ‘Chin miphun party’ tiah an auh ngam awk a si lo ka ti. Na ruat bal ve maw dik? Catialtu Salai Lungthli Tum.\nPrevious Post:Salai Ceu Bik Thawng: MP kai cuh than lai lo e\nNext Post:Dr. Ngun Cung Lian: 2020 Thimnak A Nai Ruah Auk A Tam\nHakha in a hong mi Salai Mang Hre Lian le Salai Ngun San Aung hna dirhmi CNLD party thar cohlanlonak\nChinchin Pekthang Nih Thantlang Lei In Thawngthar A Donmi Mipi Theih Ah A Phuan\nMiphung Aiawh Kan Si An Ti\nChin Community OF Indiana Hruatu Thar Thimnak Ah A Tlingmi Hna\nCenter Biakhiahnak maw Thantlang Biakhiahnak Dah Fehter A Si Lai\nSaya Ngai Sak zong ai ralrin pah cu hau ko hih\nCNLD Thantlang Caankarlak Tawlrelbu sinin Mizapi Nawlnak le Theihternak\n2020 Myanmar election caah ka hmuhning\nPu Lal Maung Cung Nih Salai Cei Bik Thawng An Chuahnak Kong A Langter\nSalai Ceu Bik Thawng cu pasal maw sal lo a fiang cang lai


SALAI A CELH BAK VE LO MIPI SIN AH FIANTERNAK ATUAH VE CANG – The Chinlung Post\nSalai Lung Thli Tum zong tutan konglam ahcun aa sum kho ve hrimhrim ti lo. Fiang tein mipi sin ah fianternak atuah ve. Salai Lung Thli Tum hi a mawh ve hrimhrim lo. Mipi sin ah fianternak atuah hrimhrim ahau ve mi asi. Salai Lung Thli Tum cu tulio caan Laimi minung pakhat nih ning cang lo ngaiin a konglam a phor zarh.\nCulawng siloin a phozar ning hi phun dang ngaingai khi a si. Amah Salai Lung Thli Tum facebook id aa tuah i, cabia ning cang loin a ttial. Hihi tthenkhat nih cun id lem siloin Salai Lung Thli Tum cabia kha amah nih edit tuah chom in ningcang loin a tar tiah a timi zong an um rih. Tutan ah Salai Lung Thli Tum hnursuan in cabia atuahmi hi mi zei asi timi theih a si rih lo.\nSihmanhsehlaw a rauh hlan ah theih colh a si lai tiah an ruah. Salai Lung Thli Tum min deu a hmang mi nih cabia a ttialmi cu tulio Laimi social Media ah a hung lar ngaingai. Thenkhat nih Salai Lung Thli Tum a si ko ruah tiah a ruat mi an um i, tthenkhat tu nih cun Lih le hrokhrawl a si kha an i fiang. Salai Men deu nih cabia pahnih atang lei bantuk in a ttial.\nSalai Lung Thli Tum min deu nih a ttialmi cu hitihin asi. Nai hrawng khuate ka tlawn cu mi ka bawm ngai ka ti nain Vok an ka thah el lo ee tiah cabia pakhat atar. Culawng si rih lo in pakhat a ttial tthan rih mi cu Ka hei i cuh sawh le si. KA sung ko lai. Nain NLD zong an sung ve ko lai tiah Salai min hmang in cabia taar.\nHi cabia konghe pehtlaiin Salai Lung Thli Tum taktak a simi Laimi pasalttha pakhat nih mi zapi sin ah fianternak atuah. Salai Lung THli Tum nih a timi cu Hiti hin a ka rem lomi cheukhat nih computer hmang in lih an tuah i facebook ah an thlah. Thluak ngeilo vei pawl nih cun an hei zumh ngai ko hna tiah mipi sin ah fianternak atuah.\nKHAH A FIANG BAK CANG HIH CNLD LE NLD AN I DANNAK


Thinak Darkhing; Mah bantuk mi ropui nih mual a liam tak mi cu a ram le miphun caah cun siang a si hrim lo ee – Thechinlungnews\nThinak Darkhing; Mah bantuk mi ropui nih mual a liam tak mi cu a ram le miphun caah cun siang a si hrim lo ee\nMinung kan nun hi Pathian kut ah a um, Vawlei cu chikhat te kan khualtlawnnak ram a si. Miropui le, hlasak thiam, muidawh, mirum zong an thi dih lai. Nationwide Ceasefire Agreement (NCA) sign cang mi, Karen National Unity/ Karen National Liberation Army (KNU/KNLA) Karen peace council President Admiral Saw Htein Aung (Saw Htei Aung) kum 94 a si cang mi cu, May 3 ah a thi tiah theih a si.\nCenter for peace and reoconcillation (CPR) nih mah bantuk in kan rian ttuanti hawi nih a kan liam tak caah kan ngaihchiat i, tantat mi chungkhar hna kan tuar pi tiin an chim. Source- Center for Peace and Reconciliation\nBe the first to comment on "Thinak Darkhing; Mah bantuk mi ropui nih mual a liam tak mi cu a ram le miphun caah cun siang a si hrim lo ee"\nA Nungak Nu Zumhawk A Tlak Lo Caah Hiti Bak In Lampawng Ah A Tlangval Pa Nih A Mual A Pho Ter Ve Ko Hih A Thil Tining Cu A Pa Bak (+ Video) January 15, 2021\nDemocrat pawl nih Trump impeach an tuah duhnak ruang cu Franklin Graham nih a phuan bak ko January 15, 2021\nTunai Te Ah Idonesia Ah Lii Faktuk Ai Hnin I Minung 34 An Thi I Minung 600 Renglo Nih Hliamhma An Tuar January 15, 2021\nA Hman tuk An Ti Cio mi Thlakhat Chung ah Facebook In Kan Duh mi Nungak/Tlangval Ngahkhawh Colhnak Biathli (7) January 15, 2021\nMinung Nih Nichiar Te Kan Philh Hrimhrim Lo Ding Mi Thil Pawl, Hiti Kan Um Ko A Si Ah Cun Kan Tlamtling Zulzal Lai, Ai Nuam Pengmi Si Na Duh Ah Cun Hithil Hi Rak Tuah Ve A Awl Tuk Mi A Si January 14, 2021\nTexas ah vote hlennak a tuahtu an tlaih mi Paxton nih a phuan cang; a linsa tak tak cang January 14, 2021


Hakha Khua Ah Nikhat Hnu Nikhat Pulrai zawtnak In An Karh Chin Lengmang Ko – Thechinlandtoday\nHakha Khua Ah Nikhat Hnu Nikhat Pulrai zawtnak In An Karh Chin Lengmang Ko\nadmin July 13, 2021 Leave a Comment on Hakha Khua Ah Nikhat Hnu Nikhat Pulrai zawtnak In An Karh Chin Lengmang Ko\nHakha ah COVID-19 Positive Minung 16 an i Chap.Nihin (July 12) Hakha ah minung 70 an check hna i COVID-19 zawtnak a ngeimi minung 16 an hmuh chap hna. Atulio Hakha ah COVID-19 zawtnak fehtermi minung 100 fai an um i, minung 4 an nunnak a liam cang.COVID-19 zawtnak a ngeimi hna hi Hakha Sizungpi ah le Taingyin Say sizung ah an thlopbul hna.Credit;The Chin Journal\nHmanthlak: COVID-19 mizaw pawl a alak in a phortu volunteer pawl.\nRelchap;COVID-19 Caan Chung Hakha Rual-U Thlaanhmun Man an ThumhNihin zinglei ah Hakha Rual-U le Hakha Township Public Healthcare & IDPs Management Committee (HTPH & IDPsMC) an i tong i a tanglei bantuk in biachahnak an ngei.\nBiachahnak: Covid-19 zawtnak pulrai a kan den chung vialte Hakha Rual U thlan ah ruakfimmi chungkhar cu thlan man ah Ks. 200,000/- lawng lak a si cang lai. Khrihfabu member chungah a har tukmi an um sual ahcun hi Committee sinah thawng nan kan thanh lai. (092450314, 09421158480).\nRuak phorhnak caah Rual U nih an kan hlanhmi hi Committee motor nan hman ahcun dawtnak he alak tein bawmh nan si lai. (09400311644). Rual U thlan ah PPE uniform phoihnak tha tein sakpiak a si cang caah Uniform phoihnak hmun le khanghnak hmun ah ralring tein PPE uniform i hruk/phoih le khangh ta khawh kan i zuam hna lai.\nTheihternak: Mithi um tik ah mah le Khrihfabu le sang le veng cio nih tuanvo lak in vui a si caah PPE Uniform tling tein tuanvo nan lak cio lai. Nan i ralrin manh lo ahcun hi Committee sinah bawmhhal khawh a si. (Ph. 09423661278, 09400303091). Ruakkuang kongah siizungpi ah lakhruak herhmi nan um ahcun Ks. 80,000/- in hman khawh ding in timhtuah piak cia mi a um. Bawmh hal khawh a si. (Ph. 09442001362). Update kan tuah lengmang lai caah Phone number tete aa thleng kho i kan page ah kan leng lengmang ko u tiah kan in sawm hna.\nCredit;The Chin Journal\nJuly 13, Hakha\n(HTPH & IDPsMC)\nChin Ram Khualipi Hakha Ah Cun Thlan Man An Tum Ter Cang →\n← Ram leh miphun duhdawttu suan um zet mi faka kilte,


2009 Krismas Dairi\nTukum Krismas cu Dallas ah ka hmang. Ka tufale le kan khua mi terual nawn an um thar i ka tlawng kho bal hna lo. Ka tu Zing Hniang zong a fa kum 5 deng a ti cang, inn an cawk nak zong a sau cang i hmuh ka sia an herh nak a sau cang. Hawikom le theihhngalh dang ka hmuhton lo nak a sau cang mi zong an um. Dangkhat in, ka um nak ah Krismas nuamh lo tuk dawh a si. I, 'tukum cu Dallas tlawng tuah la'ng, khual ka tlawn lo nak zong a sau' ka ti.\nTuanpi in kaa tim cang na'n herhpang a tam i kaa ruahnawl karlak ah vanlawng man a kai tuk i ka ttul. Mah ka ttulh cu Nunu Zing Hniang chim nalak ah zing rian ka ttuan nak ah a hon ka chawnh i, ka lung tluang lak in biaza a ka ruah. Lungtho lak in a ka leem. A ka forh. Mah tluk mi leem le miforh thiam cu! Ka lung a ka laak dih. Mah hnu ah cun, "Ka pu, na pawngkam ah khan internet a ngah nak a um ko lai. Va chuak ta law air ticket cu va zohta ko" a ka ti. Mah cun ka lung a tho thar i "$300 tang i ticket ka hmuh ah cun kaa rel tthan kun lai" ka ti. Rian ka ttin pah ah pakhat nih a hon ka chawnh ve i, "Kum khat ah voi hnih na kan tlawng in voi thum na kan tlawng lo. Mah voi khat tlawn i vanlawng man a tam kong hawihna chim cu! Na chim ding hrimhrim a si lo; a si ning te'n pei cawk ding a si ko cu!" a ka ti ve. Ka lungthli in, 'nangmah zong cu $400 leng liam cun na kan tlawng ve bal hnga lo cuh!' ka hei ti. Inn ka phanh in air ticket cu eet sawhsawh hna nalak ah $200 in ka hmuh vantthat i ka cawk colh. [Hmanthlak: 1995 kum hrawng i nih lawng a rak riantti mi pathum kan si. Atu zong kan nihchuah aa khat rih ko. "Bongte" hi hmaanthlak ah a ha langh a siang tuk lo i a si.]\nZan sml 11 ah ka phaan lai i nan ka hngak kho hnga dekmaw e tiah ka ti hna. An zeite a poi lo. '11:00 tham tham cu' an ti. Vuar tla tuk kaw vanlawng zuan cu an thawn lengmang. Ttim deng ah Dallas khua cu kan heel. Zan van thiang i Dallas aa dawh ning cu, "sui khuapi" von ti awk. Sui ceu in a ceu taktak ko. Ttim hnu deuh ah kan ttum. Kan ttum hnu zong ah sau tuk kan dir i, zinglei 1:00 hnu ah lawngbual in ka chuak. Senri pa le ka tu Duh Ceu nih an ka don, mah khuasik zantlai ah cun. Vuar a tla mi cu khal ciammam kaw lam ah aa dar i mawttaw mongh a har taktak.\nKa thawh hlan in Senri aw ka theih cia. Hmuh lai kaa ngaih tuk. Kum 4 fai a ti cang i ka hmu bal rih lo. Atu ka tlawn hna cu amah hmuh ah a si pah. Senri cu USA i hrin mi ah Lai Holh a thiam bik a si lai. Halkha khua i a um mi he an itluk ko ti nakin a thiam deuh leh lai. Bia a hngalh ning hmanh. Ka lung a ka ton tuk. Ka thawh lecangka amah lawng cu ka helh.\nTha Leen Sung le Hniang Hniang an ra, kut tlaih ah. Kan ihmuhton lo kar ah anmah ning te an rak si. Mahle ning te i hmunh khawh hi kan ilawmh nak a si cang. Zahan an ka hngah kong le an ka chawnh khawh ti lo kong an chim (ka phone rawl lo in thi kaw). Zan parawkrem kan suai colh. Tuan ah an ttin i kannih chungkhat pawl Krismas zing rawl ihrawm ah chung nga kan ikhawm. aSil (Silverin) zong har lengmang i USA a phanh hnu in kan kaa hmanh aa tong bal lo i ton lai kaa ngaih. Pasator Chan Mawng te chung, Tawk Tial te chung, Tha Len Sung te chung, Tluang Sung te chung, le Zing Hniang (Senri nu) te chung cu kan si. Senri te inn ah rawl cu an rak chuahpi cio. Hla kan cawng pah lai kan ti. Rev. Dr. Chum Awi nih ka phanh lai a theih in, "A tlun ah cun Bethlehem Arfi kha remh ding a si a ti e, an veng zong a cawnpi hna e an ti. 'Mahti a si ah cun kanmah chung zong nih rak cinh ve usi law an remh sin ah kan tho ve te lai i kan bawmh hna lai' kan ti. A hla cu ka ttial namchan i voi hnih kan saktaak. Rawl cu kan ihrawm. Kum tampi aa hmu kho ti lo mi le ka hmuh bal lo mi ka tule he Krismas zing i rawl ihrawm a si. A sunglawi. Rawl ei dih cun an va iserh cio.\nPumh kal ah an ra ka sawm pah hnek i ka hngak hna. An ra ti hnek rua lo ka ti hnu ah khin an ra, mawttaw ah an sawp. Driver Tha Leen Sung, an u Sui Fam, midawh Dawt Hlei Hniang, Silverin Sui Tum Par le a cousin Marilyn an si. An idawh ning cu, lasi lak ah ka um ttung ka ti pah, a si tthan lo, vanmi lak ah ka um, Bethlehem Arfi a ceu nak ah vanmi an um i a si ka ti pah. Tha Leen Sung cu Dawt Hlei Hniang he hman an ithlak mi ah 'aho he aa dawh deuh' ti kan ihal leen mi a si. A fa a ngaknu deng cang na'n a ziam tuk rih lo. Marilyn hmai cu duh a nung tuk ve. aSil nih le a u Hniang a chei deuh bang a ti, no deuh kaw. Marilyn nih capo a kan saihpiak pah i nuamsup in kan kal.\nA ha a lang lo mi hi a phaan thar an si. Kawlram sa-ttal an thlau kho rih lo. :)\nKhua a piang in van a thiang. Krismas ni nitlang ka sunh ning. Mah nitlang ka hmuh lawng hmanh kal man ka ngei cang. Khua belte cu a kik tuk i mawttaw le biakin kar hmanh ah kan chet nawn. Kan vong luh cu mi an khat. An itlum lo i inleng tiang an dir. Minung 1300 ringlo an si an ti. Tthutnak kan tin ttung lai lo ka ti. Upa pa hnih nih an kan hruai i hmai ah va tthu u law, seat an in reserve piak hna e an kan ti. Mi ka chawn pah. "Vong lut zokzok, na min an au leen cang khah, pulpit ah khin va kai colh ko" an ka ti. 'Pulpit ah cun zei dah ka ti lai' tiah kaa hal. Hmai ah cun ka va chuak. Sui Hlei Cuai pa nih, hika ah hin ra tthu law a ka ti. Khua a ka ruahter. A chuah kan lawmh mi Bawi Zisuh ca hmanh i hmun um ta lo ah, zeitin dah kei hawihna ca ah hmun a um hnga! Ka ca i hmun a tim tu an um i a si lai mu, maw lawmhnak, ka ti. Vancung ah khin kei ca'h hmun a um ve hnga maw ti ka ruat.\nZoh lo pin hnulei thlak in ka hei thlak i tinh bu thlak tluk a si ko.\nMah lak ah cun hong kai cang law an ka ti i pulpit ah cun ka kai, zei ka tuah lai ti hngal lo in. Rev. Dr. Chum Awi nih theihternak a ka tuah i, mic a ka pek. Aan pau nak ka hei chim ko, tawite. Rev. Chum Awi mah tluk hma faak a iin hnu i dam cikcek i ka hmuh nih a ka lawmhter tuk.\nHnulei kaa her i khuazaza ka zoh. Ka theihhngalh tthing an bau hnga maw tiah. Mi tampi an bau. Hlahruai tawn Pu Sang Mawng, Kevin Thang te chung, Emily-nu, Bawi Cung Nung te chung, tehna. 2003 kum i Krismas ka rak hrawn hna lio ah bu an rak itthen rih lo i, mi zong an rak tlawm deuh i a rak nuam tuk. Atu cu mah lio i muisung tete zong bu dang ah an um cang, acheu chungkhar an dirh cang i thil aa dang dih cang. Hlanlio ka mitthlam ah an cuang pah.\n"Houston Ngaleng" zong a ra ve i solo a sa ve na'n kan tanh lo. Luh pah ah a kut ka tlaih i, 'Kan iton nak hmun tthing te Dallas ttheu ah kan iton tthan tawn hita' ka ti. Lung a leng pah, amah zong ka pin te ah a tthu ve ko nain.\nPumh cu aa peh. Thla aa cam. Hla aa sa. Solo hmanh fung li a um. Hlaremh fung tam.\nHall sawhsawh man lo i an hlanh hna mi si kaw anmahte nih sound system an itawlrel i an sound system a ttha kho lo. Hlasak zong phungchim zong hnulei mi nih kan thei lo e an ti. An stage zong a bi tuk. Sathaar hmanh a lan sual deng lai. [A tthu mi hi church chairman Pu No Kham le pasator Ceu Lian Thang, hlasa a dir mi hi Betty Zing a si, an uar ngaite; a nu Chuncung. Atang i angki ttial hi Hriphi Chinchin a si. Fim pah dawh a si, a mit-au ah. Alang lawng in ka hmuh. Vaal no nih an zual.]\nCBC hi a milu cun 1300 ringlo an si rua. Pasator tor 7 a ngei. USA Lai krifabu ah mi a tam bik an si. Mah na cun aa pum mi an tlawm tuk tawn an ti. An biakin a hlaat tuk i mah ruang zong ah cun a si pah lai. Bu hnih ah itthen hna seh law biakin hme deuh zong ah an itlum hnga i lamnai deuh ah an ipum hnga i mipuum an tam deuh men hnga. An izohkhenh kho deuh fawn hnga. Mah ruahnak cu pasatorte nih an chuahpi cang rua na in bupi nih an duh lo an ti. Mihrut thong khat an lung aa khah cang ah zei nih dah a ti khawh ti hna?\nMahhna hnu ah hin kan hla cu kan remh ve, Bethlehem Arfi cu. 'A duh mi poh tho u' kan ti hna i an senior pastor pahnih cu hawi hlan bik ah an tho. Midang pa thum an tho ve sual i kan remh mi cu an cawn mi a si lo ciammam i, tthut tthan le an ngamh ti hna hlah kaw an dir ve sawhsawh i a ningzah in an thi deng an ti, ka zaang an fah ning cu. Mah hnu ah Lewisville veng hlaremh a si i a thiam mi poh tho u an ti ve i ka hlathiammi a si i ka tho ve. Xmas zing i phanh i hla fung hnih remh manh cu ka taang rih tiah kaa ruat.\nCBC cu ngaknu cang an tlawm e ka ti i, ngaknu no lawng na zoh hna ca'h a si e an ka ti. Tlangval an za deuh rua ka ti.[Hmaan ka thla setsai lo i ka thlaak chun ka taar mi an si.]\nDr. Ceu Lian Thang nih phung a chim. A ttha bak. Ngakchia cu pakhat hmanh an ngai lo.\nNgakchia pawl cu ttuang ah an tthut ter hna. Aa dawh te ding an um set lo. ICBC nih an thahhrulh te hna lai, mui cun.\nRawl ei nak khaan nih a kan zawi lo i nu le ngak ei hmasa a si. Mah kar ah cun nunnuam rak tuahpi a si. Kan hruaitu Cung Bawi a thiam tuk i mi mah vialte cu a tuah mi nih kan lung a kan laak dih, a kan nihter dih. Phun tam nawn aa tuah manh.\nRawl pek an thiam ning cu, to-go box ah an rawn cia dih hna i, bawm cu an on hna i, ilaak cio i duh nak poh ah ei, dirpathluang zong in ivahpi khawh tehna a si. Ihngah le itian leen a hau lo. A rian a rang taktak. Icawn cio awk a si.\nRawl ei dih zong cun luh tthan a si i hlasak tehna a si. Love song zong, zei hla zong, mah duh mi poh sak khawh a si e tiah Dr. Awi nih a thanh i hla ttha ttha an sak ko. Duh Ceu le Marilyn zong an sa ve.\nZiamh leisang hmanh va si seh law, mah tluk hmuhsung tonhar, Krismas i hmaan ithlak lo cu kan ti i kan ithla, thih lai si din in.\nDir i lonh le laan ihuah nak cun, hngawng cei nawnte i tthut hmanh ka duh deuh.\nKrismas cu a dih ko.\nZan ah na birthday kan tuah lai e an ka ti i, nuamh kan tuah lai kan ti cu, aa tthial hnek mi Ngunngun thlah zan si kaw hawi vialte mahka ah cun an kal dih i kanmah vial lawng dok kan taang, Simon te chung he. Hlasak tehna in kan inuam. Kan itimh ning aa filfok deuh i nu pawl cu an ilungsi lo. Kei tu cu, Nunu le Hnianghniang duet tluk i ngaih ka duh mi a um lo i anmah pahnih hla an itthuanh ah cun zei vaan hmanh ka hai ti lo. "Zanmang Tal Ah" ti hla tehna. Rebecca nih video a rak kan thlak ziar i, a thaizan i kan izoh ah cun, kan inuamh ngaite ko hen kha an ti. Mah tluk kha cu a za tuk ko e ka ti cia ko, kei cu.\nNuamh cu athaizan kan peh rih ko lai ti a si. Peh dahhe, peh lai dahhe! Tha Leen Sung (ttuang i a tthu mi hi) nih eidin ka khaan lai i kan inn ah hawi he nuamh ka'n serpiak lai e a ka ti. Nunu Zing Hniang (ka orhlei tthu) nih Sukiyaki ka chuan lai i kan inn ah nuamh ka'n serpiak lai e a ka ti ve (an nule unau an si). 'Nanmah unau icaih kun u' ka ti hna. Sukiyaki chuan tu ah cun an tla. Zarhte zan. Chan Hnin Htwe nih khuazei in dek ngaknu dawhdawh aa chuahpi hna. 'Maw, ka naupa, zei bia hen!' ka ti. Pa rual an dang in an ra. A umcia kan si. Dallas i anih anih ti mi an tling dih, awttha Ngun Thawng Cin in paih tthawng Thang Lian Mang tiang. "Ka pu Hlun, kamah kamah aa ti mi poh cu an ra dih ko hih!" a ka ti. Mah tluk cun maw an ka dawt ka ti. Sukiyaki a rak ei na, hla a sa na, capo a sai na, a laam na, a cheep na. Senri-pa ko aa lungsi (misawmtu a si i). Pastor Za Thawng Cin le Marilyn capo an itthuan ciammam i dai lo in ka ni. Mah tluk capo thiam hna cu! Mah zan tluk i ka nih bal lo nak a sau tuk cang. Kaa lawmh tuk nak cu capo an saih zong ah, hla an sak zong ah keimah hoih te bakin in an chim, an sak. A ra mi poh nih an ka 'Hi'. Mah hi pei keimah leen le sunh taktak a si hi ka ti. Vui thah nak in kaa lawm deuh. Zinglei 3:00 ah kan ttian.\nDr. Ceu Lian Thang nih rawl a ka kawh i dawr ah kan ei. Mah dih cun a inn ka zohpiak. Inn nganpi a si, a ttha taktak. Pumh tu cu CEBC ah kaa pum ve lai e ka ti (CBC nih bia tawi chim an ka pe na'n). Nunu nih kan in pumhpi lai e a ka ti. Tha Leen Sung le Hnianghniang kan hei sawm pah hna. Simon te chung zong kanmah sin pumh kan sawm hna. Kan lung aa nge. CEBC ah cun kan va ipum. Zokhua peng le Mie peng mi lawngte. Mi fel an tam. An biakin cu an iza bakte a si. Aa puum mi 199 kan si e tiah slide ca in an taar. Pastor Za Thawng Cin nih phung a chim. A ttha ngaingai. Khual zong cu a kan don in a kan conglawmh. Mi conglawmh a thiam. [Hmaan ka thla lo.]\nPumh chuah ah Ca Kung nu nih, "Pa Hlun..." a ka ti i ttha tuk in a ka chawnh. Aho he a si kha ka ti i kaa ruat nawn. Kan ihmu ti lo i a rak tar ngaite cang i ka palh cang. Amah nih Ca Kung nu ka si e a ka ti. A fapa nupi cu kan nau a si. An inn ah cun kutcaangcan te kan va leng ta hna, Nunu he. Hawi he itiam mi kan ngei i sau kan tthu manh lo. Hnemhnem inn tu ah kan leng. Lg. Tum Hnem cu inn ttha pi a caw i kan va zohpiak pah. Inn $250,000 man cu a man hnarcheu ka pek cang e, hihnu kum 8 ah cham dih kaa zuam e a ti. A maw Nunu nih, "Nang, Pathian i thlua a'n chuah nak cu chawva lei in a si" e a ti. Kawfi kan ding ta i hawi caan upat in tuan ah kan chuak.\nDallas cu an inn an ttha ngaingai. Pakhathna hawihna cu Kawlram in $100,000 an rak kuat hna i inn $280,000 man an caw an ti. Ka tlun-inn Pu Jerry Tial Peng te inn zong cu inn ttha pi a si, 2000 sq. ft. hrawng (nuamh nak center). Ka hmuh mi inn poh inn ttha lawngte an si. Dallas pawl cu an mawttaw hrimhrim an ttha tuk. Thong nga nga le thong ruk ruk man an icawk hna. Pakhat hna mawttaw hawihna cu thong hra deng man a si an ti.☺\nZanlei cu ttian lai zan a si cang. Dawr ah rawl kan in dangh lai e an ka ti. Bawi Cung Nung te inn i zanriah ei ding ka si na'n dawtnak a paam hnga lo mei ka ti i ka zulh hna. Zan thum mitkuh cim lo si cang kaw a uai in ka uai. Zoh awk ka tlak ti lo. Aa panh lo mi tlonleenpi cu a nuam lo tuk ai e, beer tal ding tuah ning law ka ti i dawr hme te ah beer dur khat kaa cawk. Texas bak cu zarhpini ah dahkaw beer an zuar cu! Indiana ah cun a ngah hnga lo. Khua a kik tuk i beer cu a ding ngam taktak hnga maw an ka ti nawn (shirt laap khat te he ka si hngehnge i). Kei nih khuakik i beer kik din ko cu pei ka duh tuk cu ka ti. Kaa rawnh dih colh. Mah cun, khacer bing peek an chim bang khin kaa panh ruahmah i ka hmai zong akel a si cang. Dawr ah cun sau tuk tthut lo in ttian kan ser. Bawi Cung Nung te inn ah cun rawl ka hrawng. Bawi Cung Nung nih duh a nung tuk. An rawl nih a thaw tuk. Hawikom hlun sin phanh nih a nuam tuk.\nZan ah kan khua mi rak ipumkhawm u law bia ka'n ruah hna lai e ka ti i an ra ka laak. Zarhte zanlei CEBC church chairman Pu Tial Hre te nih rawl an ka kawh i, Lai Ram nga car bakte le voksa tehna, rawl lak i rawl thaw bik von ti awk an ka chuanh. Maw lawmh! Mi fel tuk an si i an inn ttamh hawihna cu Dallas Laimi inn ttamh vialte ah a ciammam bik rua ka ti. Dallas cu X'mas thaizing cun an innttamh an hmih dih (kei cu Kumthar tiang ka vaan tawn). Khua mi ah cun ka min lawng a thei i a ka hmu bal lo an tam. Ka tule zong an tam. Suimilam pa khat hrawng an sin ah caan ka hmang. Mah cun ka tlun inn ah an ka chiah. Zan khua a tlai cang. Mah hnu zong cun tlawn sunghar tiah kan tthu rih i khua let lei tthiamtthiam tiang duh bia kan phai.\nKei cu ka kal cang lai e,\nKa khua lam hlaat riangmaang...\nZing 4:30 ah ka phone voi thum a ring. Ka hrut dih. Tlai hlah, zei hlah, ka it ko. Tlun ni pei a si tak kha ka ti. Hnupi ah ka tho i Senri he bia kan iruah. Ka lung a ka tong lo. Ka tule dang vialte cu an ka tlaihchan ning ah ka tak ah abah in an ibat. Senri le a tta cu ni thum ka caam ah an ka kom set rih lo. Cu celngel cu! A nu nih thaithawh a kan serh i ei dih in lawngbual ah a ra ka thlah. Ka zuang ruangmaang, ka mitchachin in. Voi dang Dallas ka tlawn ah cun ka tlunlei ah hawi zuun ka ngai. Atu tan cu a si lo; Indianapolis phanh zokzok ka duh tuk. Camping crusade a um hnek i luh ve colh ka duh. Crusade tuah a tamh bik tu keimah ka si i a hramthok in a dongh tiang va umpi ka duh hna. Vanchiat ah kaa cit ding mi vanlawng a rawk i an remh kho set lo i, lawng dang in kan zuang i, Indianapolis cu zan 8:00 ah ka phaan. Camp luh manh nak a si ti lo. Ka celh pek hnga lo, zan li chung mitkuh cim lo hnu ah cun. "Thaizing tu in ka dawi te hna lai."\n♫ Kum Hlun ♫


CEC Member Chungtel Pi Sung Zi Mang Nih CNLD Chin Party Chungril A Phuan Lawlaw — Salai Ephraim Thawngpang\nCEC Member Chungtel Pi Sung Zi Mang Nih CNLD Chin Party Chungril A Phuan Lawlaw\n1.CNLD chungtel ah zei bantuk dah na tuanvo a si? Na kan chim kho hnga maw?Bialehmi;Kei hi CLD lio ah khan cun Vice chair (2) ka rak si. CNLD i kan I fonh tik ah V- Chair pakhat lawng kha V- Chair ah chiah an si caah atu hi CEC Member ka si. Cun CNLD General Treasurer zong ka si.\n2.Kawlram Phunghrampi remhtu 45 Committee le Peace Process ah Chinmi (Party) kan i tel lomi hi a poi na ti maw?Bialehmi;Phunghrampi remhnak 45 Committee ah hin Chinmi an i tel lo. A poi tuk hringhren ka ti. Mah caah Chin Party hi teinak hmuh hrimhrim kan hau. Peace process zong ah si seh 21 Century Pinlon Conference zongah Chinmi kan i tel kho lo. A ruang cu teinak a hmu mi party lawng sawm an si. Cucaah Chin miphun aiawh in Chin mi nih zeihmanh chim nak nawl kan ngei lo. Chinmi cu Union chung ah a tel lomi miphun bantuk kan lo, ngaihchia ngai kan si ko. Cucaah zeitluk in party dirh le candidate i cuh hi har ko hmanh sehlaw kan miphun caah kan ttan ttualmal nak hi asi.\n3.CNLD cu Hruaitu Upa Minung bochan in maw nan dirh, Phunghram dah a biapi deuh ah nan chiah?Bialehmi;CNLD cu Leaders bochan in kan dirh hrimhrim lo. Kan mah pumpak cio hi zalawng tein ttuan le decision chiahnak le I teltum khawhnak nawl kan ngei. Leaders biakhiah nak cu mipi caah a dik lo le phunghram he aa kalh ah cun kei cu zulh kaa tim lo. Pumpak bochan in zong kan dirh lo zapi hnatlaknak Democracy phungning tein kan dirh mi a si.\n4.Chiarmen pathum CNLD chungah i theihthiam lonak teh a um el maw?Bialehmi;Party pathum fawnhmi CNLD chung ah i theihthiam lo nak zeihmanh a um lo. Chinram le kan miphun caah kan saduhthah aa khat mi asi caah zeihmanh elhiar nak a um lo .Leaders Chiarmen pathum an si caah ruahnak tthatha lehlam tam deuh a chuak i a tha chin chin. Ruahnak petu tlawm tuk ngeih cu palh sual nak a tam.\nCredit. Sung Zi Mang( Jacob R. Thang)\nTagged CEC Member Chungtel Pi Sung Zi Mang Nih CNLD Chin Party Chungril A Phuan Lawlaw\nCNLD Chin Party Nih Zeidah An Tuah Khawh Lai Ti Mi Bia A Chim Mi Cu Mit Cawt Hram An I Thok A Si →\n← Lal Maung Cung Cinzah: Tutan ah langhter ka duh mi cu Chin pine cozah abiapit tluk in Chin pine hluttaw a biapi ve tihi a si.


Ram le miphun caah tiin CDF mara pakhat nih anunnak apek – The Cherry Par\nRam le miphun caah tiin CDF mara pakhat nih anunnak apek\nCDF Mara Commando Pakhat Nih Amiphun Caah Anunnak Apek\nRam le miphun caah tiin CDF mara commander pakhat nih anunnak apek. Upat tlak pasak asinak alanghter lengah chanchung philh khawh tilomi tuanbia dawh a ttial zong asi. Upat nak sangpi kan inpek.\nCNDF nih Special Commando training kharnak an tuah. CNDF Special Commando Training (1/2021) cu tlamtling in an lim ca ah, nihin December 3 ah Closing Ceremony tluangten kan tuah tiah CNDF nih an thanh. NUG Cozah, Runvennak Minister U Yee Mon zong nih lawmhpinak ca a tanglei bantuk in a kuat hna tiah kan theih.\nCDF-Kanpetlet nih Sianginn ah umhmun a khuar mi ralhraang an kah hna; Ralhraang pahnih an thi i pakhat hma faakpi a pu. Chin Ramkulh, Kanpetlet khua taang hra sianginn ah umhmun a khuar mi Council ralhraang hna cu CDF-Kanpetlet nih nihin chun hnu suimilaam 1:00 in 2:00 tiang an kah hna.\nRalhraang pahnih an thi i pakhat hma faakpi a pu. CDF lei cu hmapu um lo tein an kir kho tiah CDF-Kanpetlet nih an thanh.\nHakha Peng ah CDF-Hakha Dah Lo Hriamtlaiphu Um Khawh A Si Lonak le Senthang CDF Kong Statement. CDF-Hakha cu ralhrang uknak in kan miphun le ram a luat khawh nakhnga caah Hakha peng dihlak caah tuahmi a si. Asinain Battalion 2 hruaitu hna nih 2021 September 23 ni thok in Senthang CDF kan dirh cang tiah Battalion 2 cu a min an thlen i anmah duh paoh in kal an i tim.\nBattalion 2 ah um a duhmi le Senthang CDF in um a duhmi karlak ah CDF-Hakha nih nemnak tein tawlrel a si. Cucaah 2021 October 19-20 ah hruaitu tonnak kan tuah i General meeting i au sehlaw an biachahnak kan zulh lai, tiah ceihhmai le lungtlinnak kan ngei.\nCuticun 2021 October 26 ah General meeting cu auh a si i meeting kai ding sawmmi chungin 84.4% an kai. An dihlak lungtling consensus in CDF-Hakha Battalion 2 (Senthang) tiin kan um lai i CDF-Hakha ah kan um ko lai, tiah biachahnak tuah a si. Cu hnuah 2021 November 13-14 tonnak ah CDF-Hakha nih Hakha peng ah hriamtlaiphu dang ser, um le cawlcangh khawh a si lo, tiah dihlak lungtling consensus in policy a fehter than.\nCucaah a tanglei bantukin mizapi sinah thawngthanhnak kan in tuah hna: 1. Hakha peng ah CNF/A le CDF-Hakha dah ti lo hriamtlaiphu ser, um le cawlcangh khawh a si lo, 2. Cun anmah General meeting lungtlinnak bantuk in Senthang CDF cu a um ti lo.\nCu bantukin nawl a ngai lomi hna an um ahcun CDF-Hakha theihpinak tel loin ahohmanh nih pehtlaih, cohlan le riantuan tinak ti bantuk nan ngeih nakhgna lo thawng kan in thanh fawn hna. Chinland Defense Force – Hakha. Source: Chinland Defense Force-Hakha\nTUARNÂK PHÊN I THLUACHUAHNÂK! Uk 66 a simi kan Baibal ah uk 18 nâk ah chiah a simi Job cauk ah kan hmuhmi Biatak cu TUARNÂK PHÊN I THLUACHUAHNÂK a si. Ruah awk ah ai tlak tak takmi cu Job temtuarnâk vialte kha zeiruang set ah dah a si ti kha amah Job siseh, a nupi siseh, a hawile siseh an hngalh lomi kha a si.\nZeicatiah kha kha thuh a si. Amah he ai naih bikmi an nu nih an pa tuarnâk kha Pathian dântatnâk ah a ruah i Pathian kha chiatserh law thi ko tiah a ti.\nJob hawi le pathum hna zong nih na temtuarnâk vialte hi na sual man dântatnâk na hmuhmi a si tiah an ti dih.\nJob nih ka sual ruangah ka tonmi dântatnak a si hrim hrim lo tiah a ti hna i asinain zeiruang set ah dah kha tluk zatlak puicimhnâk le a pum cung tiang ah kha tluk fahnâk kha a tuar timi kha a hngal lo.\nCucaah Pathian nih bia a ruah lio ah Job chimmi cu ‘Ahodah hngalhnâk tel loin remruatnâk a thuptu hi’ tiah a ti.\nFapa 7 le fanu pathum nih an thihtâk i a ngeihmi țilva vialte le inn le lo, a hnu bik ah a ngandamnâk tiangin a sunghnâk kha zeiruang set ah dah a si ti kha amah siseh, a nupi siseh a hawile nih siseh an hngal lo i sonhmi le puhmi a phun phun in an puh i an sonh.\nNihin kan ram ah minung thong reng lo an thih i thong tampi thong ah thlak an si i inn le lo chawva tampi kan sungh i a hleikhun in Thantlang inn le thilri kanghutnâk zong ah zeiruang zet ahdah hi thil hna hi kan ton timi kongah puhmi le sonhmi a phun phun fb ah tam nawn kan hmuh cang.\nJob zatlak puicimhnâk le temtuarnâk ah khan ai thupmi remruatnâk a um i cucu amah Job le a nupi le a hawile zong nih an hngal lo. Cubangin nihin kan zatlak le puicimh le temtuarnâk ah hin kan hngalh khawh rih lomi remruatnâk TUARNÂK PHÊN I THLUACHUAHNÂK hi hmuh le hngalh a har tuk ko rua.\nJob tuarnâk a ruang bik kha PATHIAN HNATLAKPINAK IN SEHTAN CAWLCANGHNÂK a si. Zeicatiah Pathian nih Sehtan kha nawl a pek i Job fanu fapa le ngeihchiah vialte hlei ah Job ngandamnâk tiang hrawk dingin a thlahmi a si a nunak bel zuah dingin.\nZeicatiah Pathian nih amah zûmtu hna hi TUATNÂK PHÊN I THLUACHUAHNÂK kha coter a kan duh Cucu Job nih a hun hngalh tikah a hngalh lo ruang ah a chimmi bia vialte kha ai ngaihchih i leidip ah țhu in ai ngaihchih tik ah a sunghmi nâk in a tam deuh i a țha deuhmi TUARNÂK PHÊN I THLUACHUAHNÂK kha a hmuh țhân tiah Job cauk hi a tlâng komh a si.\nNihin i kan ton cuahmah mi thih le lohnâk. zatlak puicimh le kangh le ût nâk zong hi Pathian hnatlakpinâk in Sehtan cawlcanghnâk ah ruat kho in kan lung țhum hna u sih law Job bangin a donghnâk ah cun kan sunghmi nak in a tam deuh mi le a țha deuhmi TUARNÂK PHÊN I THLUACHUAHNÂK in a tlâng kan komh khawh ve dah kaw.\nZeicatiah zûmtu Pathian fa le kan cungah hin thlarau lei kan Pa, zeizong vialte a tuah kho i zeizong vialte a hngal i zeizong vialte ah a um kho mi Jehovah Pathian hngalhpinak tel loin asiloah siannak tel loin zei thil hmanh a tlung lai lo ti hi Baibal cawnpiaknak chungmuru phun khat a si. Credit: Evan Rualuk\n← A hliamhma a fak pah ngai an ti. Kan khua cu an phakpi rih lo\nMirawitu tiah zumhhlei mi 4 thah an si. →


Thantlang CDF Pawl Cu Lungthli Tum Nih CNF Upa Sinah Ahluai Ko Hna Hih – Chintanbo\nOctober 3, 2021 admin CHINNEWS 0\nPu Sang Kian(Tlangpi, anupi Zephai) hi Thantlang peng fimcawnnak zung cazi lutlai a si i chungkhar harsat ruang ah CDM a tuah kho lo, a fanu 2 lawng CDM an tuah khawh. CDM a tuah lomi CDF nih an tlaih cio hna caah Pu Sang Kian zong CDF minung 6 hrawng nih a zamnak Tlangpi ah an rak lak ve. A fale nih a thil zong tha tein an timh piak i an kalter ve ko. Amah zong nih phunzai lo tein a zulh ko hna.\nKhua lonh ah CDF ralkap nih an nau pakhat he an chiah tak chung hna i anmah cu khuachung ah wine an ding ta. An rit hnu ah an hruaitu pakhat nih Pu Sang Kian cu ‘CDM na tuah duh lo’ tiin a velh, cuti a velh lio ah cun thil chanh ding a ra thanmi Mang Thawng(Farrawn khuami, Pu Sang Kian a fanu vapa) nih a hmuh hna i a thlauh. Nain, Mang Thawng(amah zong hi CDM a tuahmi a si) zong cu a velh ve.\nA velhtu CDF ralkap hi mino te a si, a pa zong pastor a si. Security vennak caah a khua le a min tiang cu langhter awk a tha lai lo.\nPu Sang Kian CDM a tuah lomi cu a hman, CDM a tuah lo caah an kalpi i phunzai lo tein a zulh ko hna. Nain, dalan bantuk cu a si hrimhrim lo. A fale nih zeitluk in dah CDF thazaang an pek timi cu nanmah CDF-Thantlang nih fiang tein nan thei dihmi a si ko.


Nihin Hakha lamruk tonnak ah kum 13 hrawng mi hngakchia le a upa rallokap nih an tlaih hna – Buanchukcho\nNihin Hakha lamruk tonnak ah kum 13 hrawng mi hngakchia le a upa rallokap nih an tlaih hna\nJune 18, 2021 admin RAMCHUNG THAWNG 0\nJune 18: Hakha Thawngpang\nNihin Hakha lamruk tonnak ah kum 13 hrawng mi hngakchia le a upa rallokap nih an tlaih hna. Hi an tlaihmi pa hi a phone hmanthlak ruangah asi, a phone chungah an uico pawngah meithal chia in hman a thlak mi kha rallokap pawl nih an hmuh tikah an tlai i an inn ah an kalpi. Innchung an thlok, an kawlhawl i zei hmanh an hmuh lo caah an i kalpi than.\nA min cu Van Tum a si, kum 13 hrawng a si. A upa Peng Awi (kum 15 hrawng) zong an tlaihchih ve. Meithal hi aho ta dah a si tiah an hal tikah ka pa ta, ka pa nih lo ah a riahpi tiah an leh hna, cuticun an inn in an chuak i rallokap pawl nih an kalpi hna tiah theih a si. A nu le a pa hi a thenmi an si. A pa cu nupi dang a ngei i Kohkun lei ah an um. A nu cu Zion biakinn pawngah a um.\nTuzaan lei ah rallokap nih Hakha Zion biakinn cu an luhhnawh i Mucu sayamah le a fale pahnih, Zion Church pastor pahnih le a dang pakhat, an zatein pasarih an tlaih hna tiah theih a a si. Van Tum le Peng Awi an tlaihmi hna le Zion Biakinn an luhhnawhmi hi aa pehtlai lai tiah zumh cio a si. Asinain a si bak ti cu chim awk a tha thlu lo.\nCun Zion biakinn an luhhnawh i 7 an tlaihmi hna chungah Van Tum te unau le hringtu an nu an i tel maw tel lo ti kan i fiang kho lo. Van Tum a nu cu Zion Biakinn zohkhenhtu (Daruan) a si. Pasarih an tlaih hna timi ah khan Mucu sayamah le a fale pahnih tiin kan theih fawn. Mucu sayamah cu Sayamah Tawk Sung a si i Van Tum nu nau a si tiah kan theih. Cucaah kan theih tawk ahcun Mucu sayamah le a fale pahnih timi hi Van Tum le unau le hringtu an nu an si lai tiah kan zumh. Note: A hmun ah va kal in thawng va hlat awk a that lo caah a langin kan hlathlaimi a si i kan palh sualmi a um ahcun kan ngaithiam u! Update tuah khawh tu kan i zuam lai. The Chin Post\nR.I.P : Pu Chan Awi Nih A Fa Le Pali Cu Mual ALiam Tak Hna E Apoi Hringhran Ko\nZaangfak Tuk A Si E, Thingkuang BakIn Bawhte Pakhat Cu An Hlonh


Good News Teinak Thawngpang KIA Le PDF Fonh In Ralhrang Tam Taktak An Thah Hna — Salai Ephraim Thawngpang\nGood News Teinak Thawngpang KIA Le PDF Fonh In Ralhrang Tam Taktak An Thah Hna\nSalai Ephraim September 24, 2021\nTeinak Thawngpang: KIA Le PDF Fonh Nih SAC Ralhrang 25 An Thah Pinah An Hriamnam Tam Tak An Lak.Sagaing ramthen, Pinlebu myone, Yan Inga khua le Saataungpung khua kar ram lak hmun pakhat ah Kawlin Laka khua lei in a ra mi SAC ralhrang 100 hrawng cu KIA nih a hruaimi Kawlin, Wanto, Pinlebu PDF ralkap phu hna cu tuzing September 24 ni, zinglei suimilam 11:50am hrawngah an i kah i SAC ralhrang lei in 25 an thi pinah hliamhma tuarmi zong an tam ti si.\nPDF lei in minung 5 nih hliamhma (thinphang ding um lo) an tuar ve tiah NUG Defense Ministry lei nih thawngthanhnak an tuahmi chirhchan in Khit Thit Media nih a tarlangh.Cu kahdohnak ah SAC ralhrang ngeihmi RPG zunkhat, 60 mmm zunkhat, le hliamnam hme tam lak te an lak/ting tiah theih a si.\nSeptember 22 ni zongah Pinlebu myone, Mu tiva donhhlei cungah SAC ralhrang pawl le Kawlin, Wanto, Pinlebu PDF pawl kar kahdohnak a chuak i SAC ralhrang lei in 15 an thi i Boci pakhat a phei kiak pinah hriamnam tampi an lak rih tiah NUG thawngthanhnak ah an langhter chih ti si.\n“September 22 ni, Mu tiva donhhlei ah a cangmi kahdohnak ah thilri tam tak an lak kho. meithal cu zun hnih lawng an lak. Uico ralkap pawl an zam dih i an meithal pawl cu Mu tiva chung ah an hlonh i an zam hna” tiah Kawlin PDF nih Yangon Khit Thit Media ah an chim.\nRef: KTM ( Chinland News Agency – CNA)\nRuahchannak A Tam Chin Leng Mang Kawlram Mipi Caah Cun Thawngpang Tha Taktak A Si →\n← Thantlang Ralhrangbu Nih An Kah Thah Mi Pastor Cung Biak Hum Chungkhar Nih Tam Taktak Phaisa An Hlut


Mah Vate Ka Tarmi Hi Na Hmuh Bal Cang Maw? Zei Bantuk Number Hi Dah Na Hmuh Bal Cang? – Chuncha News\nMah Vate Ka Tarmi Hi Na Hmuh Bal Cang Maw? Zei Bantuk Number Hi Dah Na Hmuh Bal Cang?\nNews longte rel zong hi thinlung a ba, thawngtha lakah thawngpang chia le thinphan thlalau long te a si i, thinlung a vung hliphlauh deuhnak ah tiah hi vate hi na hmuh bal cang maw? a si lo ah na hmuh mi hi zei bantuk number hi dah na hmuh ti mi i ruah pah tuah uhsih mu.\nAmin hi Chimbuk (Owls) tiah kan auh mi asi i, min dang zong nan khua holh cio in a um ahcun chim chih khawh zong a si lai. Mah vate hi zei bantuk khi dah na hmuh bal cang mi a si? Chai in tah na chia bal cang maw? Khuate a um mi nih cun kan theih cio ko lai ka zumh.\nAmah hi zan lawngah a mit khua a hmuh mi asi i, zanah rawl a kawlmi asi tiah kan theih ning a si. Chun ahcun a mit khua a hmu lo caah thing pakhat khat ah a thu i, vate dang hna nih heh tiah an auh hnawh tawn mi a si. Chun kan hmuh sual ahcun lai nai taktak zong in a kan hmuh lo caah chaih khawh a si. Mah ka tarmi dang dang phun 8 chung ah hin na hmuh ning le na theih ning vung chim ve tuah. Comment..\nLaipaih Pathawng Tha Cung Lian (Alung) Hi Mino Lakah Ka Uar Bak Mi A Si, A Fans Pawl Tha Rak Pe Cio Uh, Hla An Phuah Piak Mi Video Zoh Khawh A Si\nKan Unau Hna Ngakchia 4 An Tlau, Him Dam Tein An Hmuh Khawhnak Hnga Thlacam Bawm Hna Uhsih


United Nation UN General Assembly ngeih asi, UN kal ning le khawkhan lairel ning hna tlawmpal tein, kawlram ai awh, – Kawltu Team\nUnited Nation UN General Assembly ngeih asi, UN kal ning le khawkhan lairel ning hna tlawmpal tein, kawlram ai awh,\nUN member ah tel ram hna vialte General Assembly cu kum fatin ngeih tawn asi, tukum ngeih ding mi hi 76th General Assembly belte cu Myanmar politics kong ah mikip nih anrak ngeihven ngai nngai khi asi, National Unity Government acoyah le ralhrang lei Senior Gen.Min Aung Hlaing hruai ralkap 5 hna acoyah pa 2 hi aho deuh dah UN meeting kai kho ding ah pawm asi lai timi hi theih ceu an duh mi asi, mah ah hin Sual ralkap acoyah ai awh ding le mipi acoyah ai awh ding ah ceih asi lai, UN General Assembly kong ah theih aher mi tete hna, UN nih hin department lian ngai ngai mi 5 an ngei.\nMah hna cu :-\n3.Economic & Social Council.\n4.International Court of Justics,\n5. UN Secretariat hna an si,\nA hlan ah cun UN Trusteeship Council tiah an timi hi a um vetawn, 1994 kum November 4 ah khan an stop kha asi, mah pin ah hin Specialised Agency Fund & Program a um fawn, mah hna cu World Bank group, World Food Program, World Health Program, UNESCO, UNICEF hna an si, UN riantuannak ah NGOs hna cu bawm ding in sawm asi tawn khi asi fawn, General Assembly hi President nih a hruai hna President si ding ah hin member ram ten regional basis in an thim tawn, Vice President hi 21 hrawng an ngei.\nMember ram hna nih kum fatin tein Session an ngei tawn, a her ah cun emergency session an auh khawh fawn, General Assembly ah hin ram kip hi remnak le Security kong ah, Member thar laknak kong le Budget kong hna cu ceihnak ngeih hnu ah biachahnak an ngei tawn khi asi, mah ah hin member hmunthum then hmunhnih nih rem tinak ngeih aher, thildang kong hna ah cun vote hmu tam kha thim asi.\nUN alu bik cu President si lo in, Chief Administrator caah Secretary General hi hman asi, atu Secretary si lio hi Portuguese politician Antonio Guterres asi, UN General Assembly ah Myanmar NUG ai awh le Sual ralkap Council ai awh hna “Credential Challenge “result kha cu US le China nih U Kyaw Moe Tun an pawmpi tiah theih asi.\n← Isarel nih ramri border ah duty ter ding in minung ralkap sitilo in “Armed Robot” thar arak langhter ko cang hih ropi bak ko,\nAfghan in an lak mi hna chung in misual um an zumh Trump, Taliban an bawm caah Biden policy cu afiang tuk ko cang Afghan ralkap hna an sungnak chan zong Biden ruang ah asi apoi ngai, →


HNANGAM DEUH SI CANG – Hakha Cherry\nSinain, US cu phunghram fek tuk le hruaitu ṭha tamtuk umnak ram si hraat kaw tharuum hmang (violent) in kum 200 renglo a nung cangmi democracy uknak an teiter khawh lo zia an langhter khawh ṭhan i hna a ngam i thawpi a chuak. US cingcing a si ko.\nCongress nih Electroral college vote an fehter (certified) khawh in President Trump zong nih a lungsi lo ngai bu’in US president nawl ngeihnak (power) i peknak ding hi a sining dingte in ka tuahpi ko hna lai tiah a chim ve cang i buainak dang a um hraw ti lai lo tiah zumh a si. Cucaah, hnangam deuh a si ka hei ti ko. A dong taktak cang. Credit-Vanceuuk Khenglawt


Chungkhar Dawtnak | Radio Veritas Asia\nBawipa a bia ttimi Chungkhar\nBawipa thisa cu Catholic chungkhar hna caah cun pakhat le pakhat i pehtlaih nak le dawtnak hrampi pakhat a si. Cu a si caah Catholic chungkhar hna nih zarhpi ni le nithiang, nisunglawi ni hna ah a si khawh chungin pakhat hmanh bau lo tein biakinn ah kan kal tti hna nak hi a si. Cun minung kan si ningah thazang der nak a ngei mi kan si cio bangin, a caan ah pakhat le pakhat i theih palhnak hna a um khawh caah, a si khawh chungin thlakhat ah voi (1) sual thlahnak kan tuah zong hi a si fawn. Cu cu Pathian sin in sual ngaihthiam nak hmuh khawh nak ding caah siseh, a vel thluachuah kan hmuh khawh nak hnga caah siseh, pakhat le pakhat cungah sual ngaihthiam nak lungthin ngeih ding le a fek chinchin mi dawtnak kan ngeih khawh nak hnga ding ca zongah a si fawn.\nCu a si caah, Catholic chungkhar hna nih, mah pumpak zongin siseh, zeitluk in dah Missa thawinak hi kan sunsak ti hi ruat tthan hna u sih.\nThla a cam tti mi Chungkhar\nCatholic Khrihfa hna cu chungkhar ningin thla a cam ti mi kan si. Bawipa Pathian nih a kan dawt ning hna kha theih in cu dawtnak hna cu a nun pi tu siding in auh zong kan si fawn. Pathian dawtnak kan nun pi khawh nak hnga ding caah chungkhar ning tein thlacam ti nak in siseh, Pathian nih a kan cawnpiak duh mi hna kha theih khawh nak hnga ding caah Bawipa sinah thlacam buin a hal peng mi kan si a hau. Pumpak thlacam lawng si loin kan umnak parish chungum Khrihfa hna he zong thlacam nak kan tuah ti tawnnak hi a si. Nifatin kan thlacam hna nak sullam cu:\nPathian thangthat nak ding caah le a thluachuah hna caah lawmhnak chim;\nMidang hna cungah dawtnak tak in kan dawt khawh lo hna caan ah sual ngaihchih in Bawipa sinah zangfah hal nak;\nPakhat le pakhat i dawt chinchin khawhnak ding caah le kan vawlei pi caah thatnak kan tuah khawh chinchin nak hnga ding caah;\nPakhat cio in siseh, Pathian fanu fapa le vialte hna nih kan herh cio mi vel-thluachuah hal ding caah siseh;\nKan nunnak ah Pathian duh ning in kan nun khawh nak hnga caah tiin thla kan cam ti tawn hi a si.\nChungkhar pehtlaih ning\nA biapi ngaimi cu, Khrihfa kan si cu pakhat le pakhat fek tein i pehtlaih hi a si (Jn 17:21) . Cu tin a si khawh nak ding caah chungkhar nu le va, pa le fale hna pehtlaih ning bangin pakhat le pakhat dawtnak in i pehthlaih khawh nak ding caah lam thar kawl leng mang ding zong a si fawn (Lk 10:27). Chungkhar pakhat ah fale a si mi hna zong hi nu le va kar lak ah hmuh khawh mi dawtnak a langhter tu an si bantuk in ruahnak ttha he pakhat le pakhat i pehtlaih hna in dawtnak he riantuan tti thiam hna i Bawipa dawtnak kha a langhter tu ding kan si.\nChungkhar caah zawnruah hmasat thiam\nChungkhar chungah pakhat le pakhat dawtnak in kan i pehtlaih nak cu Bawipa Pathian nih hi tihin siseh tiah a kan duh piak mi le a kan ser hnawh chan mi a si bantukin mah le chungkhar cio nih nifatin kan nunnak ah kan zeizong vialte ah a pakhat nak ah kan ruah i kan chiah cio tawn hna. Cu a si caah, rawl kan ei ah siseh, thla kan cam ah siseh, kan len kan kal ah siseh, pakhat le pakhat kan i chawnh kan i zohkhenh hi a si.\nTu lio Covid-19 zawtnak hi vawlei cung khua zakip nih ton cio a si bantukin biakinn zongah kan i pum tti thiam ti hna lo. Inn ah kan um cio hna i Bupi hruaitu hna cawnpiak ning le nawl ngaih in Chungkhar cio hna nih thla kan cam ti cio hna. Bawipa sin in thazang kan i lak ti hna i Bawipa dawtnak kha kan nunnak ah kan langhter hna.\nDawtnak tehte kan si\nBawipa Pathian nih chungkhar hna hmang in kan vawlei pumpi hi a ther in remh tthan a duh. Bawipa duhning ah biatak tein tel khawh i zuam ve hna u sih.\nPakhat nak ah minung kip nih an duh cio mi dawtnak, lunglawmhnak le pehtlaihnak riantuan ti a thiam mi tehte si hna u sih. Cu cu chiat caan ah siseh, tthat caan ah siseh, zawtfah caan ah siseh, dam lio caan caan ah siseh, sifah caan ah siseh, rum zongah siseh i hrawm cio ding a si.\nPahnih nak ah, cu dawtnak hna cu kan chungkhar chungin leng kan chuah tikah midang hna cungah tuah ser ding le va langhter ve ding a si. Zeitindah taksa lei in siseh, thlarau lei in siseh midang hna cungah kan tuah khawh ve lai timi ruahnak ngeih in Bawipa Pathian dawtnak mi vialte hna cungah, kan vawlei caah tuahser nak in langhter hna u sih.\nNU LE VA KHAT LE KHAT CUNGAH CHIAHDING MI `TUANVO\n`Thitumh Phungphai (Nupi Halning)\nKhrih Bawipa le Nupawl Nawlngeihnak\nAa khatmi Sinak